
Kauheat  skeptikot 


Hannu  Karttunen 


Kyllä  me  skeptikot  olemme  kaameaa  porukkaa: 


Skeptikko  on  eräänlainen  fossiili,  atavistinen  jäänne  valistuksen  ajalta.  -  - 
-  Harvoin  skeptikko  on  vakavasti  otettava  tiedemies.  Hän  on  joko  ikäloppu 
taikuri  tai  urallaan  jälkeenjäänyt  filosofi.  -  -  -  Skeptikko  on  köyhä  ja  ahdas 
ja  haluaa,  että  kaikki  muutkin  ovat  köyhiä  ja  ahtaita. 

(Leena  Larjanko,  Aamulehti  22.10.1989) 


Näiden  tiedemiehinä  mitättömien  kyhäilijöiden  asenne  ei  ole  enää  millään 
tavalla  tieteellinen,  vaan  fanaattisen  kielteinen.  -  -  -  Ainakaan  tiedemiehil- 
lä  ei  ole  varaa  minkäänlaiseen  omahyväiseen  ahdaskatseisuuteen.  Maailma 
ja  ihmiskunta  ovat  kerta  kaikkiaan  liian  arvokkaita  jätettäviksi  sellaisten 
saatanan  tunarien  käsiin. 

(Jorma-Veikko  Sappinen,  Portti  3/1989) 


Skeptikkoja  on  usein  syytetty  ivallisesta  suhtautumisesta  rajatiedon  edusta¬ 
jiin.  Ehkä  ylläolevat  lainaukset  edustavat  sitä  korrektia,  objektiivista  kirjoitus¬ 
tyyliä,  johon  meidänkin  fossiilien  pitäisi  pyrkiä. 

Noissa  kirjoituksissa  vihjataan  myös,  että  skeptikon  työ  olisi  jotenkin  talou¬ 
dellisesti  kannattavaa.  Ilmeisesti  nuo  rahat  asustavat  jossakin  rinnakkaisessa 
maailmankaikkeudessa,  sillä  ainakaan  kukaan  skepsisläinen  ei  ole  niitä  vielä  näh¬ 
nyt.  Kyllä  tämä  vapaa-aikana  tehtävä  työ  on  pelkästään  tappiollista;  Skepsiksen 
jäsenmaksut  kattavat  hädin  tuskin  tämän  lehden  painatuskulut,  eikä  niistä  liikene 
luento-  tai  kirjoituspalkkioita. 

Skeptikkoja  syytetään  usein  selittelijöiksi,  jotka  hinnalla  millä  hyvänsä  halua¬ 
vat  keksiä  luonnollisen  selityksen  epätavallisille  ilmiöille.  Ilmiöiden  poisselittämi- 
seen  on  helppo  syyllistyä,  sillä  rajatiedon  puolestapuhujat  tyrkyttävät  jatkuvasti 
todisteiksi  kovin  epämääräistä  aineistoa,  kuten  keskenään  hyvin  erilaisia  kerto- 

- ihmeellisistä  tapahtumista.  Koska  usein  saatavana  on  vain  toisen  käden 

tietoja,  tapausten  asiallinen  tutkiminen  on  vaikeaa.  Jälkeenpäin  on  mahdotonta 
eliminoida  kaikkia  virhelähteitä,  jotka  ovat  saattaneet  vaikuttaa  näiden  tapausten 

kuvauksiin.  Tällaisten  kertomusten  tutkimisella  ja  selittämisellä  ei  ole  tieteellistä 
merkitystä  (paitsi  ehkä  folkloristiikan  tutkijoille),  eikä  niillä  voi  olla  todistusarvoa 
suuntaan  eikä  toiseen. 

Jos  haluamme  olla  varmoja,  että  tapahtuma  on  yliluonnollinen,  on  kaikki 
luonnolliset  selitykset  pystyttävä  osoittamaan  mahdottomiksi.  Ja  tämä  taas  va¬ 
litettavasti  edellyttää  ilmiön  testaamista  valvotuissa  olosuhteissa. 

Me  skeptikot  olemme  valmiita  suhtautumaan  yliluonnollisiin  ilmiöihin  hyvin 
vakavasti,  kunhan  vain  ensin  näemme  edes  yhden  sellaisen.  Mitään  laajamit¬ 
taista  tutkimustyötä  Skepsis  ei  käytännön  syistä  kuitenkaan  voi  tehdä.  Olemme 
kuitenkin  halukkaita  testaamaan  meille  esitettyjä  yliluonnollisia  ilmiöitä  tavalla, 
johon  tiedeyhteisön  on  suhtauduttava  vakavasti.  Näiden  ilmiöiden  löytämisestä 
Skepsis  on  nyt  luvannut  10  000  markan  löytöpalkkion.  Sen  säännöt  löytyvät 
toisaalta  tästä  lehdestä.  Ennustan  jo  nyt,  että  meitä  syytetään  byrokraattisista 
säännöistä,  joilla  kaikki  halukkaat  pelotellaan  tiehensä.  Tämä  ei  suinkaan  ole 
sääntöjen  tarkoitus.  Niillä  pyritään  vain  karsimaan  pois  häiriköt  ja  seulomaan 
esiin  ne  ihmiset,  jotka  ovat  rehellisesti  vakuuttuneita  yliluonnollisista  kyvyistään. 

Tiedän,  että  yliluonnollisista  kyvyistä  vakuuttuneet  ihmiset  kieltäytyvät  usko¬ 
masta  tällaisten  valvottujen  kokeiden  merkitykseen.  Tieteellistä  tutkimusmetodia 
ei  kuitenkaan  voi  korvata  käsienheiluttelulla,  vaikka  sellainen  antaisikin  heidän 
kannaltaan  mieluisampia  tuloksia. 

Muuten,  Larjangolle  ja  Sappiselle  tiedoksi,  että  suurimman  skeptikkoyhdis- 
tyksen  CSICOPin  hallitukseen  kuuluvat  mm.  seuraavat  ahtaat  saatanan  tuna¬ 
rit:  kirjailija  Isaac  Asimov,  fysiikan  nobelisti  Murray  Gell-Mann,  eläintieteilijä 
Stephen  Jay  Gould,  tähtitieteilijä  Carl  Sagan,  lihas- ja  aurinkovoimalla  kulkevilla 
lentokoneillaan  kuuluisuutta  saavuttanut  Paul  MacCready,  filosofi  VVillard  Quine 
jne.  jne. 

Skepsiksen  haaste 


Erkki  Kauhanen 


Skepsis  ry:n  haaste,  julkistettu  ensimmäisessä  pohjoismaisessa  skeptikkojen  se¬ 
minaarissa  "Are  there  any  vvell-attested  Paranormal  phenomena?",  Helsingissä 
14.10.1989: 


Ainakin  kirjoitetun  historian  alkuajoista  lähtien  on  ihmisten  keskuudessa  kier¬ 
rellyt  tarinoita  erilaisista  yliluonnollisiksi  sanotuista  ilmiöistä.  Näitä  tarinoita  on 
kaikkien  kansojen  ja  kulttuurien  piirissä,  ja  ne  muodostavat  osan  ihmiskunnan 
yhteistä  kulttuuriperintöä.  Myös  monen  uskonnon  synnyssä  niillä  on  keskeinen 
osuutensa. 

Nämä  tarinat  ovat  sinänsä  kiinnostavia  mm.  perinnetieteellisestä  näkökul¬ 
masta.  Tämän  lisäksi  niillä  usein  katsotaan  olevan  myös  maailmankuvallista 
merkitystä.  Tieteellisen  maailmankuvan  kannalta  näillä  tarinoilla  on  kuitenkin 
yksi  harmillinen  piirre:  on  epävarmaa,  onko  yhtään  yliluonnollista  ilmiötä  kos¬ 
kaan  tuotettu  valvotuissa  olosuhteissa. 

Kaikki  tiedämme,  miten  helposti  tarinoita  syntyy,  ja  miten  helposti  kerran 
syntynyt  ja  liikkeelle  lähtenyt  tarina  jatkaa  kulkuaan,  vaikka  kaikki  tosiseikat 
puhuisivat  sitä  vastaan.  Kirjoitettu  historia  on  tällaisia  tarinoita  täynnä.  Niinpä 
tarinat  sinänsä  eivät  kelpaa  todistamaan  niissä  itsessään  esiintyviä  väitteitä. 

Toisaalta  todellisuus  on  aina  moninaisempi  kuin  millään  historiallisella  het¬ 
kellä  voidaan  kuvitella.  Kuka  esimerkiksi  sata  vuotta  sitten  olisi  aavistanut  ydin¬ 
voiman?  On  siis  mahdollista,  tai  oikeastaan  varmaa,  että  luonnolla  on  meille 
vielä  monia  yllätyksiä  tarjottavana. 

Onko  paranormaaleiksi  sanottujen  ilmiöiden  laita  näin?  Sen  selvittämisek¬ 
si  Skepsis  ry.  julistaa  kaikkien  Suomen  kansalaisten  tai  Suomessa  vakituisesti 
asuvien  henkilöiden  haettavaksi  10  000  markan  suuruisen  palkinnon. 

Tämän  palkinnon  Skepsis  ry:n  hallitus  maksaa  jokaiselle,  joka  tämän  pal¬ 
kinnon  sääntöjen  mukaisissa  valvotuissa  koeolosuhteissa  onnistuu  tuottamaan 
paranormaaliksi  katsottavan  ilmiön  tai  osoittaa  omaavansa  ns.  yliluonnollisia  tai 
okkulttisia  kykyjä,  kuten  selvänäön,  ennustamisen,  psykokineesin  tai  ruumiista 
poistumisen  taidon. 

Skepsiksen  haasteen  säännöt,  hyväksytty  yhdistyksen  hallituksen  kokouk¬ 
sessa  9.10.1989: 


1.  Paranormaaleiksi  katsotaan  tässä  kaikki  sellaiset  ilmiöt,  joita  vallitsevan  tie¬ 
teellisen  käsityksen  mukaan  voidaan  pitää  tunnettujen  luonnonlakien  vastai¬ 
sina,  kuten  esimerkiksi  telepatia,  selvänäköisyys,  ns.  ennalta  tietäminen  eli 
prekognitio,  psykokineesi,  ruumiista  poistuminen  (ns.  out  of  the  body  expe- 
rience),  veden  tai  kätkettyjen  esineiden  löytäminen  taikavarvun  tms.  keinon 
avulla,  astrologisiin  menetelmiin  perustuva  tulkinta,  jne.  Jos  ilmiö  tai  kyky  ei 
ole  katsottavissa  paranormaaliksi  tai  jos  se  ei  ole  kokeellisesti  testattavissa, 
se  ei  kuulu  tämän  palkinnon  piiriin. 

2.  Skepsiksen  haasteeseen  voi  vastata  jokainen  täysi-ikäinen  ja  täysivaltainen 
Suomen  kansalainen  tai  täällä  pysyvästi  asuva  henkilö.  Alaikäinen  voi  vastata 
haasteeseen  holhoojansa  kirjallisella  suostumuksella. 

3.  Haasteeseen  vastaaminen  tapahtuu  lähettämällä  Skepsiksen  hallitukselle  asiaa 
koskeva  vapaamuotoinen  kirje,  jossa 

a.  selvästi  sanotaan,  että  allekirjoittanut  tahtoo  vastata  Skepsiksen  haas¬ 
teeseen 

b.  selostetaan,  millaisesta  paranormaalista  ilmiöstä  tai  kyvystä  on  kyse 

c.  on  mukana  jonkun  täysi-ikäisen  ja  täysivaltaisen  Suomen  kansalaisen  al¬ 
lekirjoittama  vakuutus  siitä,  että  haasteeseen  vastaaja  on  osoittanut  ku¬ 
vatun  ilmiön  tai  kyvyn. 

4.  Väitetyn  ilmiön  tai  kyvyn  testaa  Skepsiksen  hallituksen  kutakin  tapausta  var¬ 
ten  erikseen  valtuuttama  asiantuntijaryhmä,  joka  myös  suunnittelee  testijär- 
jestelyt 

5.  Varsinaisen  testijärjestelyn  suunnittelemiseksi  asiantuntijaryhmä  voi  pyytää 
haasteeseen  vastaajan  esitestiin.  Esitestin  tekee  asiantuntijaryhmä  tai  sen 
valtuuttama  henkilö. 

6.  Jos  testiin  osallistuminen  edellyttää  matkustamista  testipaikalle,  haasteeseen 
vastaajan  on  itse  huolehdittava  matka-,  majoitus-,  ym  kustannuksista. 

7.  Testijärjestely  pyritään  suunnittelemaan  niin  halvaksi  kuin  mahdollista.  Jos 
testijärjestely  kuitenkin  synnyttää  kustannuksia,  ne  on  haasteeseen  vastaajan 
maksettava.  Kun  testijärjestelyn  hinta  on  selvillä,  se  ilmoitetaan  haasteeseen 
vastaajalle,  joka  voi  tässä  vaiheessa  vielä  vetäytyä  kokeesta.  Muussa  ta¬ 
pauksessa  tehdään  haasteeseen  vastaajan  ja  Skepsis  ry:n  välinen  kirjallinen 
sopimus  testin  suorittamisesta,  ns.  testin  esipöytäkirja.  Skepsiksen  puolesta 
esipöytäkirjan  allekirjoittavat  yhdistyksen  hallituksen  puheenjohtaja  ja  asian¬ 
tuntijaryhmän  puheenjohtaja. 

8.  Testin  esipöytäkirjassa 

a.  molemmat  osapuolet  sitoutuvat  noudattamaan  näitä  Skepsiksen  haasteen 
sääntöjä 

b.  haasteeseen  vastaaja  ilmoittaa  hyväksyvänsä  esipöytäkirjassa  kuvatut  tes- 
tijärjestelyt 

c.  molemmat  osapuolet  sopivat  siitä,  millä  edellytyksellä  vastaajan  testisuo- 
ritus  voidaan  katsoa  onnistuneeksi  tai  epäonnistuneeksi 

d.  vastaaja  sitoutuu  ottamaan  kantaakseen  pöytäkirjassa  määritellyt  testi- 
kustannukset  ja  suorittamaan  summan  Skepsiksen  tilille  sovittuun  aikaan 
mennessä 

e.  Skepsis  sitoutuu  antamaan  palkintosummaa  vastaavan  shekin  haastee¬ 
seen  vastaajalle  käteen  välittömästi  testisuorituksen  onnistuneeksi  totea¬ 
misen  jälkeen.  Shekin  katteellisuudesta  vastaa  esipöytäkirjan  allekirjoi- 
tushetkellä  istuva  Skepsiksen  hallitus  yhteisvastuullisesti. 

f.  sovitaan  testin  ajasta  ja  paikasta 

g.  molemmat  osapuolet  nimeävät  yhden  testin  suunnittelemiseen  ja  suorit¬ 
tamiseen  osallistumattoman  tarkkailijan,  jonka  tehtävä  on  testitilanteessa 
seurata  testin  sujumista  ja  allekirjoittaa  testipöytäkirja.  Kumpikin  osa¬ 
puoli  vastaa  itse  nimeämänsä  tarkkailijan  matka-,  majoitus-,  ym.  kustan¬ 
nuksista. 

9.  Jos  jompikumpi  sopimusosapuoli  jättää  saapumatta  testipaikalle  sovittuun 
aikaan  ilman  pätevää  force  majeure  -syytä  poisjäämiseen,  katsotaan  poisjää¬ 
nyt  luovuttaneeksi.  Haasteeseen  vastaajan  osalta  luovutus  katsotaan  saman- 
merkityksiseksi  kuin  testissä  epäonnistuminen.  Jos  luovuttaja  on  Skepsis, 
haasteeseen  vastaaja  on  oikeutettu  samaan  palkintoon  kuin  jos  hän  olisi  on¬ 
nistunut  testissä.  Force  majeure  -syyn  sattuessa  sovitaan  mahdollisimman 
pian  kirjallisesti  uudesta  testiajasta  ja  paikasta.  Mahdollisista  lisäkustannuk¬ 
sista  vastaa  saapumatta  jäänyt. 

10.  Testin  kulusta  tehdään  testipöytäkirja,  johon  tulokset  kirjataan  näiden  sään¬ 
töjen  pykälässä  8g  mainittujen  tarkkailijoiden  varmentamina.  Jos  tarkkai¬ 
lijoiden  kesken  syntyy  testin  aikana  erimielisyyttä  kokeen  kulusta,  kiistelty 
koevaihe  uusitaan. 

11.  Testipöytäkirjan  ja  näiden  sääntöjen  pykälässä  8c  mainittujen  yhteisesti  so¬ 
vittujen  kriteerien  perusteella  Skepsiksen  asiantuntijaryhmä  tulkitsee,  onko 
haasteeseen  vastaajan  katsottava  onnistuneen  vai  epäonnistuneen  suorituk¬ 
sessaan.  Tämän  tulkintansa  asiantuntijaryhmä  kirjaa  testipöytäkirjaan,  josta 
molemmille  sopimusosapuolille  annetaan  yksi  kappale. 

12.  Halutessaan  vastaaja  voi  onnistuneen  kokeen  jälkeen  pyytää  palkintosumman 
suoritettavaksi  valitsemalleen  Suomessa  toimivalle  yleishyödylliselle  yhteisöl¬ 
le. 

13.  Kokeen  tulos  ja  testiasiakirjat  ovat  Skepsis  ry:n  ja  haasteeseen  vastaajan 
kummankin  vapaasti  julkistettavissa. 

14.  Tämä  haaste  on  voimassa  niin  kauan  kuin  Skepsis  ry:n  hallitus  sen  järjestäy¬ 
tymiskokouksessaan  vuosittain  uudistaa. 

15.  Näissä  säännöissä  mainittuja  esipöytäkirjaa  ja  testipöytäkirjaa  sekä  testin  tu¬ 
losta  koskevat  erimielisyydet  ratkaisee  tarvittaessa  Helsingin  raastuvanoikeus. 

Ja  lopuksi  vielä  muutama  kommentti  haasteen  ja  sääntöjen  johdosta. 

Ensinnäkin:  haasteen  tarkoituksena  ei  ole  pilkata  niitä,  jotka  uskovat  omaa¬ 
vansa  yliluonnollisia  kykyjä.  Käsityksemme  mukaan  huomattava  osa  näistä  ihmi¬ 
sistä  on  uskossaan  vilpittömiä.  Me  haluamme  nyt  tarjota  heille  mahdollisuuden 
sen  selvittämiseksi,  löytyykö  tämän  käsityksen  tueksi  myös  muiden  hyväksyt¬ 
tävissä  olevaa  näyttöä.  Testaajan  kannalta  mikään  ei  olisi  kiinnostavampaa  ja 
ansiokkaampaa  kuin  löytää  tieteelle  uusi  ilmiö. 

Toisaalta:  Suomessa  on  paljon  henkilöitä,  jotka  julkisuudessa  kerskailevat 
näillä  väitetyillä  kyvyillään,  ja  osa  heistä  jopa  elää  niillä.  Haaste  tarjoaa  hyvän 
mahdollisuuden  tällaisten  ihmisten  asettamiseksi  vastaamaan  sanoistaan,  aina¬ 
kin  periaatteessa:  itse  en  usko,  että  yksikään  maksullinen  selvänäkijä  tai  muu 
ennustaja  uskaltautuu  testattavaksemme. 

Itse  säännöistä  voisi  joku  huomauttaa,  että  ne  ovat  turhan  monimutkaiset. 
Ehkä  niin,  mutta  tarkoituksemme  on  ollut  tehdä  niistä  mahdollisimman  yksise¬ 
litteiset,  jotta  haasteeseen  vastaaja  tietäisi  tarkalleen  oikeutensa  sekä  sen,  mitä 
me  puolestamme  edellytämme.  Jälkeen  päin  riiteleminen  ei  ole  kenenkään  edun 
mukaista. 

Se,  että  haasteeseen  vastaaja  joutuu  itse  maksamaan  testikustannukset,  joh¬ 
tuu  yksinkertaisesti  siitä,  että  ensinnäkään  Skepsiksellä  ei  ole  paljon  varoja,  ja 
toiseksikin  siitä,  että  näin  on  tarkoitus  karsia  vastaajista  pois  ne,  jotka  eivät  ole 
tosissaan. 

Itse  asiassa  useimmat  testit  on  mahdollista  tehdä  ilman  mitään  erityiskustan¬ 
nuksia,  varsinkin  kun  Skepsiksen  toimihenkilöt  tekevät  työnsä  tietysti  korvauk¬ 
setta.  Mahdolliset  kustannukset  riippuvat  lähinnä  haasteeseen  vastaajasta.  Jos 
vastaaja  suostuu  yksinkertaiseen  koejärjestelyyn,  meille  se  kyllä  sopii.  Mutta  jos 
esimerkiksi  varpumies  vaatii,  että  testissä  on  käytettävä  ehdottomasti  virtaavaa 
vettä,  ja  että  vesimäärän  tulee  olla  suuri,  tämä  jo  johtaa  paljon  monimutkaisem¬ 
paan  järjestelyyn  putkineen  ja  venttiileineen.  Ja  se  maksaa. 

Sääntöjen  julkisuuspykälä  (13)  oli  myös  pitkän  miettimisen  aihe,  mutta  lopul¬ 
ta  siihen  kuitenkin  päädyttiin  mm.  siitä  syystä,  että  Skepsis  näin  on  tasavertainen 
haasteeseen  vastaajan  kanssa.  Jos  nimittäin  tuloksen  julkistaminen  olisi  ehdollis¬ 
ta,  voin  hyvin  kuvitella,  miten  kaupalliset  selvänäkijät  kävisivät  testauttamassa 
itsensä  siinä  toivossa,  että  saisivat  onnistuneesta  testistä  mainosvaltin  —  epäon¬ 
nistumisesta  tietysti  vaiettaisiin.  Molemminpuolinen  julkistamisen  vapaus  on  fair 
play.  Tietysti  voidaan  jossain  poikkeuksellisen  kiinnostavassa  tapauksessa  harki¬ 
ta  testiä  myös  ilman  julkistamismahdollisuutta,  mutta  silloin  on  kyse  puhtaasta 
akateemisesta  mielenkiinnosta,  eikä  tilanne  kuulu  enää  haasteen  piiriin. 

Tätä  kirjoitettaessa  on  kirjeitä  haasteesta  kiinnostuneilta  tullut  sihteerille  jo 
vino  pino,  ja  sääntöjä  on  postitettu  melkoinen  nippu.  Uskoisin  kuitenkin,  että 
suurin  osa  halukkaista  karsii  itse  itsensä  säännöt  luettuaan.  Jokainen,  joka  lo¬ 
pulta  ilmoittautuu  halukkaaksi,  saa  yrittää. 

Toivomme,  että  jäsenet  levittävät  sanaa  haasteesta  oman  alueensa  paranor¬ 
maalien  kykyjen  keskuuteen.  Sille  jäsenelle,  joka  löytää  testiin  sellaisen  henkilön, 
joka  siinä  onnistuu,  tarjoan  koska  tahansa  ilomielin  tuopin. 

Vaikea  haaste 


Matti  Virtanen 


Skepsiksen  hallituksessa  pohdittiin  10  000  markan  haasteen  julkistamista  pit¬ 
kään  ja  hartaasti.  Yksi  syy  epäröintiin  oli  se,  että  pelkäsimme  haasteen  tuovan 
kamalasti  työtä  —  pilvin  pimein  varpumiehiä  ja  selvänäkijöitä,  joiden  kykyjä  jou¬ 
tuisimme  tutkimaan  kaikkina  viikonloppuina  elämämme  loppuun  asti. 

Kun  haasteemme  nyt  on  ollut  pian  kuukauden  päivät  julkinen,  voimme  huo¬ 
kaista  helpotuksesta:  kirjeitse  asiaa  on  tiedustellut  vain  parikymmentä  ihmistä, 
joille  olemme  lähettänet  oheiset  haasteen  pelisäännöt.  Kirjeeseen  on  liitetty 
vastauslomake,  jossa  pyydetään  haastajan  henkilötietoja  sekä  tarkkaa  kuvausta 
testattavaksi  tarkoitetusta  kyvystä.  Näitä  vastauslomakkeita  on  lähetetty  täytet¬ 
tynä  meille  takaisin  vain  kaksi  kappaletta,  joista  toinen  ehkä  tarjoaa  mahdollisuu¬ 
den  kokeen  järjestämiseen.  Lisätietoja  siitä  julkaisemme  Skeptikon  seuraavassa 
numerossa. 

Mitä  ihmekykyjä  vastaajillamme  sitten  on?  Kuten  odottaa  saattoi,  yleisin 
on  veden  tai  maasäteilyn  havaitseminen  taikavarvulla.  Niihin  viittaavia  kykyjä 
ilmoitetaan  yhdeksässä  kirjeessä.  Selvänäköä  tai  ennustajanlahjoja  on  kirjeiden 
mukaan  viidellä  ihmisellä.  Loput  kirjeet  ovat  melko  sekavia.  Tässä  muutamia 
kuvauksia  varpumiesten  (ja  -naisten)  kyvyistä: 

"Olen  huomannut,  että  paju  tai  kataja  haarukka  taipuvat  käsissäni,  ja 
mieltäni  on  askarruttanut,  että  mistähän  moinen  ilmiö  johtuu." 

"Käytän  nk.  heiluria.  Kysyessäni  ajatuksissani  siltä  vastausta  mihin  hy¬ 
vänsä  (kunhan  teen  sen  hyvässä  tarkoituksessa  ehkä  tavoittele  taloudellista 
etua  kuten  lottovoittoa)  saan  siltä  vastauksen:  kyllä,  mikäli  heiluri  pyörii 
ympyrää.  -  -  Saan  siis  vain  kyllä  tai  ei-vastauksia,  mutta  lisäkysymyksiä 
tekemällä  voin  tarkentaa." 

"Ällistyin,  kuinka  vahvasti  varpu  taipui  käsissäni,  vaikka  yritin  panna 
vastaankin.  Ilmeisesti  maassa  olevat  "vesisuonet"  aiheuttavat  sähköisen 
ilmiön  veden  virtauksen  takia.  Maahan  kätketyt  vesijohdot  ja  vastaavat 
eivät  ole  tarpeeksi  suuria  siihen  tarkoitukseen.  -  -  En  pidä  itseäni  hulluna 
enkä  uskovaisena." 

"Täytyisi  olla  sula  maa,  sillä  en  tiedä  toimiiko  pajun  vesa  talvella." 

"Joitakin  vuosia  sitten  suunnittelin  kojeen,  jonka  avulla  sivullinenkin  to¬ 
teaisi  maasäteilyn  olemassaolon.  Ensin  olisi  tehtävä  kokeita,  joilla  varmis¬ 
tetaan  rakenne  ja  aineet.  -  -  Tarvittaisiin  ainoastaan  henkilöjä  paikka, 

johon  maaenergia  vaikuttaa." 

"  Ei  ole  kysymys  rahasta  vaan  totuudesta". 

"Olen  katsonut  kaivoja  yli  40  joihin  kaikkiin  on  tullut  ihme  kyllä  vettä 
riittävästi,  jokaisen  talouden  tarpeisiin.  -  -  Pystyn  myös  avainta  apuna 

käyttäen  toteamaan  onko  niska  tai  selkäkipu  maansäteilystä  johtuvaa.” 
(Tämä  kirje  oli  osoitettu  Skeppis  ry :lle  —  kirjoittaja  myönsi,  että  "Tässä 
kirjeessä  on  kirjoitus  virheitä,  mutta  haetanneko  tuo  mittää"). 


Varputaitureiden  kirjeet  kuvastavat  yleensä  vilpittömän  tuntuista  uskoa  omiin 
kykyihin.  Selvänäköisyydellään  kehuskelleet  haastajat  sen  sijaan  tuntuvat  hieman 
levottomammilta.  Saamiemme  kirjeiden  joukossa  oli  myös  muutama  psykootti¬ 
selta  vaikuttava  tervehdys. 

Ennustajien  itseluottamus  tuntuu  rajattomalta.  Lappeenrannasta  meille  kir¬ 
joitti  eräs  näkijä,  joka  kertoo  ennustaneensa  julkisesti  vuodesta  1979  lähtien. 
Hän  haluaa  testistä  oikean  shown:  mainos  lehteen,  esitysaikaa  1,5  tuntia  + 
mahdolliset  kysymykset  +  tuomariston  päätös  yms.  Kokonaisaika  kai  kolmisen 
tuntia.  "Vastaus  viikon  aikana  tai  olette  luovuttaneet.  Paljon  todistajia.  Kiitos 
kymppitonnista,  vaikka  asia  paljon  arvokkaampi!" 

Valitettavasti  tämäkään  henkilö  ei  ole  palauttanut  testilomakettamme,  jossa 
hänellä  olisi  tilaisuus  tehdä  tarkempi  ehdotus  koejärjestelyistä. 


// 


\\\ 

Skepsiksen  Huuhaa-palkinto 

numero  1 


Palkinto  myönnetään  Werner  Söderström  Osakeyhtiölle  pitkällisestä  ja  ansiok¬ 
kaasta  toiminnasta  valetieteellisen  kirjallisuuden  kustantamisen  ja  levittämisen 
alueella. 

Palkintolautakunta  on  palkintoa  myöntäessään  pannut  WSOY:n  viimeaikai¬ 
sesta  tuotannosta  erityisesti  merkille  seuraavat  teokset: 
suurteos  Terveen  elämän  salaisuudet 
Astrologian  käsikirja 
Numeroiogian  alkeet 

Runsaasta  vanhemmasta  toiminnasta  voisi  poimia  erikseen  esimerkiksi  A. E. 
Wilder-Smithin  kirjan  Luonnontieteet  eivät  tunne  evoluutiota  vuodelta  1981. 

Palkintolautakunta  korostaa,  että  palkinnon  myöntämisen  peruste  ei  ole  va¬ 
letieteellisen  materiaalin  julkaiseminen  sinänsä:  moniarvoisuus  on  julkaisutoimin¬ 
nassa  tärkeää,  eikä  sensuuria  tule  sallia  missään  muodossa.  Sen  sijaan  palkinto 
myönnetään  WSOY:lle  siksi,  että  julkaistessaan  valetieteellistä  aineistoa  se  on 

tehnyt  sen  sillä  tavoin,  että  lukija  kirjaesittelyistä,  mainoksista,  kirjojen  kansis¬ 
ta  ja  itse  kirjoista  saattaa  saada  väärän  kuvan  siitä,  mikä  on  todellista  tietoa, 
mikä  taas  taikauskoista  fantasiaa.  Näin  tehdessään  WSOY  on  palkintolautakun¬ 
nan  mielestä  johtanut  yleisöä  harhaan.  Valetieteellisen  tiedon  levittäminen  ikään 
kuin  olisi  kyse  todellisesta  tiedosta,  hämärtää  tiedon  ja  taikauskon  käsitysten 
välistä  rajaa,  eikä  voi  olla  vaikuttamatta  yleiseen  sivistystasoon. 

Vaikka  Suomessa  on  useitakin  kustantamoja,  jotka  ovat  erikoistuneet  pseu- 
dotiedon  levittämiseen,  palkintolautakunta  katsoo,  ettei  niiden  toiminta  ole  kan¬ 
sansivistyksen  kannalta  erityisen  vahingollista.  Näin  on  siksi,  että  niiden  tuotteita 
ostaessaan  lukija  tietää  kustantamon  suuntautumisen. 

Arvovaltainen  ja  kansansivistystehtävää  täyttävä  kustantamo  sen  sijaan  jul¬ 
kaistessaan  pseudotieteellistä  materiaalia  samanarvoisena  varsinaisen  tietokirjal¬ 
lisuuden  kanssa  antaa  sille  osan  omasta  arvokkuudestaan  ja  uskottavuudestaan. 
Lukijan  mielessä  kustantamon  kunnianarvoisa  nimi  on  sen  julkaisujen  laadun  tae. 
Että  näin  ei  ole  aina  todellisuudessa,  on  palkintolautakunnan  mielestä  valitetta¬ 
vaa. 

Palkintolautakunnan  mielestä  Werner  Söderström  Osakeyhtiö  on  aiheutta¬ 
nut  yleiselle  sivistystasolle  suurta  vahinkoa  julkaistessaan  sellaisia  teoksia,  joiden 
pääasiallisen  sisällön  se  on  tiennyt  tai  sen  olisi  tullut  tietää  tosiasioiden  vastaisek¬ 
si.  Palkintolautakunta  ymmärtää  kyllä  taloudellisia  motiiveja,  mutta  katsoo,  että 
pseudotieteellistä  kirjallisuutta  on  mahdollista  julkaista  myös  niin,  että  ihmisiä  ei 
johdeta  harhaan. 

Palkintolautakunta  haluaa  muistuttaa,  että  tilanteessa,  jossa  paljon  hyvää 
tietokirjallisuutta  kamppailee  vähistä  julkaisemisen  mahdollisuuksista,  jokainen 
yksittäinen  julkaisupäätös  on  nähtävissä  sivistyksellisenä  ja  kulttuuripoliittisena 
kannanottona. 


WSOY  ja  moniarvoinen  kustannuspolitiikka 

Erkki  Kauhanen 


Että  Skepsiksen  ensimmäinen  Huuhaa  -palkinto  myönnettiin  siis  WSOY:lle,  saat¬ 
taa  monesta  tuntua  yllättävältä.  WSOY:n  kustannustoiminta  on  ylipäänsä  varsin 
laadukasta,  ja  huuhaa-osastoon  on  siitä  luettavissa  vain  pieni  osa. 

Yllättävyys  kuitenkin  vähenee,  kun  ottaa  huomioon,  että  pienestä  suhteelli¬ 
sesta  osuudesta  huolimatta  WSOY:n  tuottaman  pseudotieteellisen  kirjallisuuden 
absoluuttiset  määrät  ovat  melko  suuret,  useita  kirjoja  vuodessa.  Sivuissa  ja  pai¬ 
noksissa  mitaten  WSOY  on  varmasti  yksi  Suomen  suurimmista  ellei  peräti  suurin 

pseudo-kirjallisuuden  kustantaja.  Ainakin  se  on  niistä  arvovaltaisin.  WSOY:n 
neljä  kirjainta  kirjan  kannessa  ovat  laadun  tae,  vai  mitä? 

Mielestämme  pseudotiedon  levittäminen  ei  kuulu  sivistystehtäväänsä  vaka¬ 
vasti  suhtautuvan  kustantamon  kuvaan.  Jos  sen  sijaan  toiminnan  motiivit  ovat 
puhtaasti  kaupalliset,  sivistyksellisistä  perinteistä  ja  periaatteista  on  turha  puhua 
edes  juhlapuheissa.  Vaikka  tieto  käsitteenä  ja  lauseiden  faktuaalisena  luokkana 
onkin  ehkä  hieman  diffuusi,  ei  ajatus  "parhaasta  käytettävissä  olevasta  tiedosta" 
ole  sisällyksetön.  Mielestämme  laatukustantajan  tulee  tietokirjallisessa  tuotan¬ 
nossaan  pyrkiä  ohjaamaan  ihmisiä  parhaan  käytettävissä  olevan  tiedon  ääreen. 

Skepsiksen  valtuuskunta,  puheenjohtaja  Nils  Mustelinja  minä,  kävimme  tästä 
asiasta  10.11.  noin  tunnin  mittaisen  keskustelun  WSOY:n  pääjohtajan  Antero 
Siljolan  ja  tietokirjallisuudesta  vastaavan  varatoimitusjohtaja  Keijo  Ahdin  kanssa. 

Toimme  keskustelussa  esille  huolemme  tietokirjallisuuden  kustannustoimin¬ 
nasta  ja  erityisesti  pseudotiedon  jatkuvasta  leviämisestä,  joka  hämärtää  ihmisten 
mielissä  todellisen  tiedon  merkitystä  ja  kuvaa.  Yhtiön  edustajat  taas  odote¬ 
tusti  puolustautuivat  mm.  vetoamalla  kustannustoiminnan  moniarvoisuuteen. 
Moniarvoisuus  merkitsee  sitä,  että  mitä  tahansa  on  voitava  julkaista.  Emme 
saaneet  ymmärrystä  argumentillemme,  että  vaikka  mitä  tahansa  voikin  julkaista, 
miksi  pitäisi  tehdä  niin? 

WSOY:n  johto  kieltäytyi  odotetusti  ottamasta  vastaan  palkintoamme.  Emme 
mielestämme  ansaitse  sitä,  Antero  Siljola  sanoi.  Mutta  voi  miten  paljon  tässä 
maailmassa  jaetaankaan  ansaitsematonta  kunniaa. 

Skepsiksen  ensimmäinen  Huuhaa  -palkinto  on  talletettu  Skepsiksen  arkistoi¬ 
hin,  joissa  se  tulee  olemaan  muistutuksena  kulttuuripoliittisesta  kannanotostam¬ 
me.  Voi  olla,  että  olen  väärässä,  mutta  sain  keskustelusta  Siljolan  ja  Ahdin  kanssa 
sen  vaikutelman,  että  asiaa  oli  sielläkin  pohdiskeltu,  eikä  kannanotto  sikälikään 
ehkä  mene  hukkaan. 

Kun  Huuhaa-palkinnosta  joka  tapauksessa  on  tarkoitus  tehdä  vuosittainen, 
toivon  että  jäsenet  pitävät  silmänsä  auki  ja  pistävät  vuoden  mittaan  muistiin  ha¬ 
vaitsemiaan  hyviä  ehdokkaita.  Palkinnon  saajan  ei  tietenkään  tarvitse  olla  aina 
kustannusyhtiö.  Periaatteena  olemme  pitäneet,  että  syyntakeettomia  on  turha 
palkinnolla  kiusata,  eikä  varsinaisiin  huuhaa-kustantamoihinkaan  kannata  tuhla¬ 
ta  ruutia.  Vaarallista  sivistyksellisesti  sen  sijaan  on  se,  kun  jokin  kulttuurisesti 
arvokas  taho  hairahtuu. 

Kolme  päivää  epäilyä 


Matti  Virtanen 


Skepsis-yhdistyksen  seminaari  "Are  there  any  vvell-attested  Paranormal  pheno- 
mena"  pidettiin  Helsingin  yliopistolla  13.-15.  lokakuuta.  Ilahduttavan  moni 
r.y.:mme  jäsenistä  oli  paikalla,  ja  kotiin  jääneetkin  ehkä  huomasivat  tapahtu¬ 
man  sanomalehdistä  tai  televisiosta.  Valitettavasti  vain  julkisuus  keskittyi  kovin 
yksipuolisesti  yhteen  vieraaseemme  James  Randiin,  ja  suurelle  yleisölle  jäi  epä¬ 
selväksi,  mitä  Skepsiksen  muilla  vierailla  oli  sanottavaa. 

Seminaarin  antia  tullaan  julkaisemaan  Skeptikon  seuraavissa  numeroissa.  Va¬ 
litettavasti  kaikki  luennoitsijavieraamme  eivät  jättäneet  käyttöömme  kunnollisia 
kirjallisia  yhteenvetoja,  joten  tämä  alustava  selostus  perustuu  pääosin  hajanaisiin 
muistiinpanoihin. 

Torstaina  13.  lokakuuta  Yliopiston  päärakennuksen  vanhalle  puolelle  oli  ko¬ 
koontunut  noin  80  ihmistä.  He  saivat  ensin  kuulla  yhdistyksen  puheenjohta¬ 
jan  Nils  Mustelinin  avaussanat.  Mustelin  aloitti  kiittämällä  Suomen  Akatemiaa, 
jonka  avustus  teki  seminaarin  järjestämisen  mahdolliseksi.  Hän  kertoi  Skepsiksen 
huono-onnisista  yrityksistä  pitää  yhteyttä  muiden  Pohjoismaiden  skeptikkoyhdis- 
tyksiin.  "Seminaarivalmistelujen  ollessa  jo  pitkällä  kirjoitimme  sisaryhdistyksil- 
lemme  Ruotsiin  ja  Norjaan.  Oli  kuitenkin  liian  vähän  aikaa  saada  heitä  mukaan 
seminaarin  suunnitteluun.  Kun  kuitenkin  päätimme  kutsua  seminaarimme  ensim¬ 
mäiseksi  Pohjoismaiden  skeptikkojen  seminaariksi,  se  on  tulkittava  pikemminkin 
aikomukseksi  kuin  tosiasiaksi." 

Mustelin  määritteli  lyhyesti,  mikä  yhdistää  skeptikolta:  "Olemme  sitä  mieltä, 
että  paranormaaleja  voimia  tai  ilmiöitä  koskevat  väitteet  ovat  riittävän  mielen¬ 
kiintoisia  tutkittaviksi  ja  että  ainoa  luotettava  tapa  näiden  tutkimusten  tekemi¬ 
seksi  on  soveltaa  terveen  maalaisjärjen  jalostettua  muotoa,  tieteellistä  menetel¬ 
mää.” 

Hän  sivuutti  tieteen  määrittelyn  lyhyesti  ja  kuvaili  muutamia  ihmeellisiä  asioi¬ 
ta.  Johtopäätös  oli  seuraava:  "Oma  näkemykseni,  joka  saattaa  olla  väärä,  on 
että  todella  vakuuttavia  todisteita  minkään  paranormaalin  ilmiön  puolesta  ei  ole 
olemassa." 

Mikä  sitten  pitää  skeptikon  mielenkiintoa  yllä?  Mustelin  lainasi  Terence  Hi- 
nesia,  jonka  mukaan  oudoinkin  väite  voi  pitää  sisällään  jotakin  hyödyllistä.  Esi¬ 
merkiksi  akupunktio  on  osoittautunut  joissakin  tapauksissa  hyödylliseksi,  vaikka 
sen  taustalla  oleva  teoria  ihmisruumiin  toiminnasta  on  virheellinen.  Toinen  syy 
kiinnostukselle  on  paranormaalien  väitteiden  saama  julkisuus.  Jos  suurta  yleisöä 

tai  poliittisia  päätöksentekijöitä  johdetaan  harhaan,  tiedeyhteisöllä  on  velvolli¬ 
suus  levittää  oikeaa  tietoa.  Kolmas  syy  liittyy  psykologiaan:  mikä  saa  muuten 
järkevät  ihmiset  tarrautumaan  oppeihin  tai  uskomuksiin,  jotka  on  kerta  toisensa 
jälkeen  osoitettu  vääriksi. 

"Mielestäni  tämä  on  yksi  ihmismieleen  liittyvä  kummallisuuksia,  joita  on  tut¬ 
kittava,  kun  yritämme  rakentaa  parempaa  maailmaa  tuleville  sukupolville",  Mus- 
telin  maalaili. 


The  mies  of  the  game 

Seminaarin  ensimmäinen  luennoitsija  oli  Skepsiksen  varapuheenjohtaja  S.  Albert 
Kivinen.  Hänen  luentonsa  aiheena  oli  The  rules  of  the  game  eli  pelin  säännöt. 
Kivinen  kertoi,  mitä  filosofi  ymmärtää  paranormaaleilla  ilmiöillä  ja  selvitti  omaa 
kantaansa  asiaan. 

Kivisen  mukaan  ilmiö  on  luokiteltavissa  paranormaaliksi,  jos  se  rikkoo  val¬ 
litsevia  tieteellisiä  käsityksiä  ja  on  selvästi  arkiajattelun  vastainen.  Esimerkik¬ 
si  alkeishiukkasten  kulku  hiukkaskiihdyttimissä  voi  rikkoa  tieteellisiä  käsityksiä, 
mutta  siihen  liittyviä  ilmiöitä  tuskin  voi  pitää  paranormaaleina,  koska  meillä  ei  ole 
mitään  arkiajattelun  odotuksia  siitä  miten  hiukkasten  pitäisi  liikkua.  Sen  sijaan 
pöytien  levitointi  valvotuissa  olosuhteissa  voisi  täyttää  molemmat  ehdot:  siinä 
meillä  olisi  paranormaali  ilmiö. 

Kivisen  oma  tieto-opillinen  kanta  on,  että  paranormaaleja  ilmiöitä  voi  hy¬ 
vinkin  olla  olemassa,  mutta  me  emme  voi  koskaan  tietää,  että  niitä  on.  Tästä 
seuraa,  että  paranormaaleja  ilmiöitä  ei  voi  tuottaa  valvotuissa  kokeissa. 


Parapsykologin  puheenvuoro 

Parapsykologian  professori  Robert  Morris  Edinburghin  yliopistosta  luennoi  aistien 
ulkopuolista  havaitsemista  käsittelevien  kokeiden  tilastollisesta  merkitsevyydestä. 
(On  the  statistical  significance  of  the  phenomena  observed  in  ESP  experiments). 

Luennon  sisältö  ei  tarkkaan  ottaen  vastannut  sen  otsikkoa,  mikä  varmasti 
olikin  suuri  helpotus  monille  kuulijoille.  Tilastotieteellisten  hienouksien  sijasta 
Morris  kertoi,  millaisia  tekijöitä  ESP:n  tutkijan  on  otettava  huomioon  koejärjes¬ 
telyjä  suunnitellessaan.  Vaaroja  on  runsaasti:  koehenkilöiden  välillä  voi  tapahtua 
monenlaista  huomaamatonta  viestintää  aivan  normaaleilla  aisteilla.  Viestit  voivat 
olla  tahallisia  tai  tahattomia,  minkä  lisäksi  tutkija  itse  voi  tulkita  koetuloksiaan 
väärin  tai  tehdä  tukun  muita  virheitä.  Morrisin  mukaan  tutkijan  odotukset  voivat 
myös  vaikuttaa  tuloksiin. 

Morrisin  oma  kanta  ESP-tutkimusten  tuloksiin  on,  että  niissä  on  kuin  onkin 
havaittu  jonkinlainen  "heikko  signaali".  Hän  ei  kuitenkaan  halunnut  ottaa  kan¬ 
taa  siihen,  merkitseekö  se  aistien  ulkopuolista  havaitsemista  vai  jotakin  muuta. 
Mitään  filosofisia  johtopäätöksiä  hän  ei  myöskään  ollut  valmis  tekemään,  mutta 

korosti  mm.  yhdysvaltalaisen  parapsykologin  Charles  Honortonin  tuoreiden  tut¬ 
kimustulosten  merkitystä.  Morrisin  mukaan  niiden  keskeinen  merkitys  on,  että 
tutkimuksia  kannattaa  jatkaa. 


OBE:n  opetukset 

Parapsykologian  tohtori  Susan  Blackmore  Bristolista  kertoi  kymmenen  vuoden 
ajan  tutkimastaan  ruumiistapoistumisilmiöstä  eli  OBE:stä  (Out  of  Body  Expe- 
rienoe).  Blackmore  on  itse  kokenut  OBEja  sekä  haastatellut  satoja  ihmisiä,  joilla 
on  samankaltaisia  elämyksiä. 

Blackmoren  mukaan  OBE:n  selittämiseksi  ei  tarvita  teorioita  tai  hypoteeseja 
paranormaalien  voimien  läsnäolosta.  Blackmore  selittää  ilmiötä  siten,  että  kun 
ihmisen  normaali  mielikuva  todellisuudesta  hajoaa  kuoleman  läheisyydessä  tai 
meditaation  yhteydessä,  sen  tilalle  astuu  toinen  toisenlainen  kuva  todellisuudes¬ 
ta.  Hyvin  usein  tämä  vaihtoehtoinen  mielikuva  on  lintuperspektiivissä,  ja  siihen 
liittyy  leijailun  tunne.  Blackmore  sanoi,  että  ruumiista  ei  "poistu"  yhtään  mitään, 
vaan  muuttunut  tajunnantila  syntyy  omien  aivojen  muistista  ja  mielikuvista. 


Kiintoisat  kummitukset 

Kirjailija  Andrew  MacKenzie  kertoi  seminaarillemme  Britannian  perinteikkääs¬ 
tä  kummitustutkimuksesta  esitelmässään  "Spontaanien  tapausten  todistusarvo" 
(Evidential  value  of  spontaneous  cases). 

MacKenzien  sanoma  hukkui  valitettavasti  luentosalin  heikkoon  akustiikkaan, 
mutta  sen  verran  tuli  kuulijoille  selväksi,  että  hän  pitää  osaa  kummittelurapor- 
teista  kiistattomasti  selittämättöminä.  Hänen  mukaansa  luotettavia  raportteja 
kummitteluista  on  niin  paljon,  että  ilmiötä  ei  sovi  sivuuttaa  köykäisin  perustein. 


Tähtivieraat  väittelyssä 

Astrologian  opetuksia  puitiin  seminaarimme  toisena  päivänä,  lauantaina  14.  lo¬ 
kakuuta.  Tähtivieraamme  oli  entinen  ammattiastrologi,  fysiikan  tohtori  Geoffrey 
Dean  Perthistä  Länsi-Australiasta.  Dean  on  ilmeisesti  tunnettu  ja  arvostettu 
väittelijä  myös  astrologien  keskuudessa,  koska  paikalle  oli  saapunut  joukko  suo¬ 
malaisia  tähdistäennustajia. 

Dean  selosti  hauskasti  kuvitetussa  esitelmässään  ensin  astrologian  perusväit- 
tämiä  ja  niitä  vastaan  esitettyjä  tutkimustuloksia.  Hänen  mukaansa  astrologia 
saattaa  hyvinkin  olla  hyödyllistä  joillekin,  erityisesti  sitä  ammatikseen  harjoitta¬ 
ville  ihmisille.  Myös  astrologien  asiakkaat  ovat  yleensä  tyytyväisiä  —  Dean  itse 
lupasi  aikoinaan  rahat  takaisin  jokaiselle  tyytymättömälle  asiakkaalleen,  mutta 
ei  koskaan  joutunut  maksamaan.  Asiakkaiden  tyytyväisyydellä  ei  kuitenkaan  ole 

mitään  tekemistä  sen  kanssa,  pitävätkö  astrologien  väitteet  paikkaansa.  Tähän 
kysymykseen  Deanilla  oli  varovainen  vastaus:  väitteille  tähtien  vaikutuksista  ei 
ole  löytynyt  tukea  tieteellisistä  tutkimuksista  eikä  astrologiassa  ole  mitään  para¬ 
normaalia. 

Deania  varten  seminaariimme  oli  kutsuttu  vastaväittäjä,  Suomen  astrologisen 
seuran  puheenjohtaja,  dosentti  Kyösti  Tarvainen.  Hän  kertoi  omasta  puolestaan, 
mitä  todistusaineistoa  astrologiaan  uskova  tutkija  voi  esittää  kantansa  tueksi. 

Tarvainen  vetosi  mm.  siihen,  että  astrologia  on  vanha  ala,  jota  harrasti¬ 
vat  aikoinaan  myös  monte  suuret  tiedemiehet  kuten  Johannes  Kepler  ja  Galileo 
Galilei.  Tarvaisen  mielestä  astrologiaan  perehtymättömien  tiedemiesten  ei  pitäisi 
arvostella  alaa,  koska  he  eivät  ole  perehtyneet  tähtikarttojen  tulkinnan  monimut¬ 
kaisiin  sääntöihin.  Dean  oli  kuitenkin  perehtynyt  näihin  sääntöihin  sen  verran, 
että  rohkeni  käydä  Tarvaisen  kanssa  väittelyyn  siitä,  minkälaisia  todisteita  sopii 
hyväksyä  ja  mitä  on  hylättävä. 

Skepsis-yhdistyksen  puheenjohtajan  Nils  Mustelinin  osallistuminen  keskuste¬ 
luun  oli  ilmeisesti  liikaa  joillekin  astrologian  harrastajille.  "Bullshit!"  kajahti  erään 
nuoren  tähtimiehen  kommentti  Mustelinin  puheenvuoroon. 


Säteilyä  suonista 

Lauantaina  iltapäivällä  käsiteltiin  taikavarpuja  ja  maasäteilyä.  Skepsiksen  oma 
emeritusprofessori  Nils  Edelman  Äbosta  kertoi  varpujen  käytön  pitkästä  histo¬ 
riasta  ja  salaperäisten  maasäteiden  etsinnöistä  viimeksi  kuluneiden  sadan  vuoden 
aikana. 

Edelmanin  mukaan  varpumiehet  löytävät  usein  vettä,  mutta  eivät  varpunsa 
vaan  kokemuksensa  ja  luonnontuntemuksensa  ansiosta.  Geologia  se  ei  hämmäs¬ 
tytä,  koska  pohjavettä  on  käytännöllisesti  katsoen  kaikkialla;  vettä  löytyy,  kunhan 
porataan  tarpeeksi  syvälle.  Edelman  selvitti  myös,  ettei  pohjavesi  virtaa  missään 
"suonissa". 

Oksanhaarukasta  tehdyn  taikavarvun  taipumisen  Edelman  selitti  siten,  että 
varpumies  vääntää  oksaansa  tiukasti  ja  synnyttää  puuhun  voiman,  joka  purkau¬ 
tuu  ennen  pitkää  hänen  itsensä  tajuamatta  esimerkiksi  käsien  lihasten  väsyessä. 

Edelmanin  teemasta  jatkoi  teoreettisen  kemian  professori  Rolf  Manne  Ber¬ 
genin  yliopistosta.  Hän  kertoi,  miten  Norjan  Punainen  risti  ja  puolustusvoimat 
ovat  kokeilleet  taikavarpuja  lumivyöryjen  uhrien  etsinnöissä.  Mannen  tuomio 
näille  puuhille  oli  yksiselitteinen;  hänen  mielestään  ihmishenkien  pelastamiseksi 
kannattaisi  käyttää  kehittyneempää  tekniikkaa  tai  tarkkavainuisia  koiria. 

Seminaarin  lopuksi  taikurivieraamme  James  Randi  esitteli  omia  kokemuksiaan 
varpumiesten  testaamisesta.  Randin  koejärjestely  on  perustunut  pienelle  kentälle 
sijoitettuun  putkiverkkoon.  Putkien  päissä  on  venttiilit,  joita  satunnaisesti  sulke¬ 
malla  ja  avaamalla  ohjataan  veden  kulkua  järjestelmässä.  Toistaiseksi  tehdyissä 
taikavarpukokeissa  ei  ole  löytynyt  niin  taitavaa  vedennäkijää,  että  Randi  olisi 
joutunut  maksamaan  10  000  dollarin  palkintoaan. 

Varpumies  epäonnistui 

Randi  esiintyi  uudelleen  seminaarimme  päätöspäivänä  sunnuntaina  15.  lokakuu¬ 
ta.  Aamupäivällä  yhdistyksen  vieraille  esiteltiin  suomalaisten  pseudotieteellisten 
seurojen  järjestämiä  Hengen  ja  tiedon  messuja  Suomalaisella  yhteiskoululla.  Ti¬ 
laisuudessa  esitteli  taitojaan  myös  oikea  taikavarpumies  Toivo  Kauppinen,  joka 
osoitti  reipasta  urheilumieltä  ja  otti  vastaan  Randin  haasteen. 

Paikalla  ollut  muutaman  kymmenen  hengen  joukko  ja  television  A-Studion 
kuvausryhmä  saivat  todistaa,  että  varpumiehen  kyky  toimi  sataprosenttisesti  aina 
kun  hän  tiesi  mihin  suuntaan  varvun  pitäisi  kääntyä.  Kun  koe  tehtiin  sen  jälkeen 
Randin  neuvojen  mukaan  sokkona,  varpu  muuttui  täysin  tunnottomaksi.  Koe- 
esineenä  oli  varpumiehen  itsensä  valitsema  palikka,  johon  varvun  piti  reagoiman 
erityisen  herkästi. 

Randi  teetti  Kauppisella  kolme  kymmenen  yrityksen  sarjaa,  joista  kaksi  sok¬ 
kona.  Varpumiehen  tehtävä  oli  vain  sanoa,  onko  palikka  pahvilaatikossa  vai  ei. 
Ensimmäisessä  sokkosarjassa  onnistumisia  oli  viisi,  toisessa  kolme.  Kun  onnistu¬ 
minen  ilman  sokkoa  oli  täydellinen,  Kauppisen  selitystä  varvun  toimintamekanis¬ 
mista  ei  voitu  hyväksyä.  Randi  sai  pitää  10  000  dollariaan. 


Julkisuuden  kirous 

Skepsiksen  hallitus  saattoi  todeta  kokouksessaan  8.  marraskuuta,  että  seminaari 
oli  sujunut  vallan  mainiosti.  Myös  valtaosa  saamastamme  julkisuudesta  oli  myön¬ 
teistä,  mikä  ihmetytti  mm.  norjalaista  toimittajavierastamme  Erik  Tunstadia. 
Hän  työskentelee  Oslossa  Tiede  2000  -lehteä  vastaavassa  Popularvetenskapelig 
Magasinissa,  joka  tulee  julkaisemaan  Skepsiksen  seminaarista  laajan  jutun  vuo¬ 
denvaihteen  numerossaan.  Kotoinen  "tiedelehtemme"  sen  sijaan  ei  huomannut 
seminaaria  lainkaan. 

Sanomalehdet  osoittivat  erityisesti  Randia  kohtaan  yllättävän  suurta  mielen¬ 
kiintoa.  Eräänlaisena  tiedotustoiminnan  riemuvoittonakin  tapahtumaa  voidaan 
pitää,  koska  Hesarin  vitsiprofessori  Kari  Suomalainen  käytti  skepsiksen  haastetta 
pilapiirroksessaan  15.  lokakuuta  (kuva  ohessa).  Muuten  HS  ei  jaksanut  kovin 
tarkkaan  seurata  seminaaria  eikä  edes  ollut  paikalla  Randin  esitelmätilaisuudessa. 
Hufvudstadsbladet  ja  Uusi  Suomi  sen  sijaan  osoittivat  suurta  kiinnostusta. 

Lehdet  kiinnittivät  Randin  lisäksi  huomiota  odotetusti  Skepsiksen  10  000 
markan  haasteeseen  ja  WSOY:lle  myönnettyyn  huuhaa-palkintoon.  Nämä  uuti¬ 
set  annosteltiin  kahdelle  eri  päivälle,  jotta  toimittajilla  olisi  ollut  kaksinkertainen 
mahdollisuus  selostaa  myös  Skepsiksen  seminaarin  antia. 

Ymmärrettävistä  syistä  kukaan  toimittaja  ei  jaksanut  tai  ehtinyt  seuraamaan 
koko  seminaaria,  joten  allekirjoittanut  sai  laatia  pikavauhtia  yhteenvedon  kaikista 

esitelmistä.  Suomenkielistä  resume'ta  vaati  erityisesti  Iltalehden  toimittaja,  joka 
sitten  ansiokkaasti  julkaisikin  sen  lähes  kokonaan  omana  juttunaan. 

Tila  ei  tässä  anna  mahdollisuuksia  lehtijuttujen  tarkempaan  referointiin.  Ot¬ 
sikoista  saamme  kuitenkin  seuraavanlaisen  sikermän:  "Ruumiistapoistuminen, 
taikavarvut  ja  maasäteily  puhuttavat  yliopistolla"  (HS  Minne  mennä  -osastossa 

13.10. );  ”10  000  markan  palkinto  yliluonnollisen  ilmiön  tuottamisesta  valvotuissa 
oloissa"  (Suomen  tietotoimiston  juttu,  lähetetty  13.10,  julkaistiin  monissa  maa- 
kuntalehdissä  14.10.);  "Skepsis  tarjoaa  kymppitonnia  yliluonnollisesta  ilmiöstä" 
(HS  tiedesivu  14.10);  "Siare  ohoj!  /  10  000  mark  för  paranormalt  fenomen"  (Hbl 

14.10. );  "WSOY  fick  humbugpris"  (Hbl  15.10.);  "WSOY:lle  epäilijöiden  vuoden 
huuhaa-palkinto  /  Tekotiede  tappaa  ihmisiä"  (US  15.10);  Randi  paljastaa  hui¬ 
jareita  Helsingissäkin  (HS  15.10.);  "Varpu  ei  värähdä,  kun  Randi  on  läsnä  /  10 
000  dollaria  meni  kaivonkatsojalta  sivu  suun"  (Ilta-Sanomat  16.10.);  "Miraku- 
lösa  trick  kan  lura  ocksä  dig"  (Hbl  16.10.);  "Jupiter  oli  väärässä  asennossa... 
Taikavarpu  ei  toiminutkaan"  (Kansan  Uutiset  17.10.). 

Uutistoimittajien  lisäksi  myös  pari  kolumnistia  oli  huomannut  Skepsiksen 
haasteen  olemassaolon.  Uuden  Suomen  Jaakko  Okker  kirjoitti,  että  10  000 
markan  palkinto  kuuluu  ehdottomasti  Paavo  Väyryselle,  joka  onnistui  1981  ir¬ 
tautumaan  ulkoministerin  ruumiistaan  ja  keskustelemaan  ministerineuvos  Viktor 
Vladimirovin  kanssa  pelkästään  puoluejohtajan  ominaisuudessa.  Kansan  Uutis¬ 
ten  Yrjö  Rautio  puolestaan  totesi,  että  rajatietoon  uskovat  voittivat  skeptikot 
pistein  3  000  -  100  (Luvut  viittasivat  rajatiedon  messujen  ja  Skepsiksen  se¬ 
minaarin  yleisömääriä).  Myös  Rautio  piti  Väyrysen  toimintaa  yliluonnollisena, 
mutta  vastuuta  kantava  poliitikko  ei  hänen  mukaansa  ole  paranormaali:  Skp:n 
entinen  puheenjohtaja  Arvo  Aalto  nimittäin  erosi  talousskandaalin  vuoksi  1988. 


©Kari  Suomalainen 

Bob  Morris  uskoo  parapsykologian  tulevaisuuteen 


Erkki  Kauhanen 


Tällä  hetkellä  Euroopan  ainoa  parapsykologian  oppituoli  on  Arthur  ja  Cynthia 
Koestlerin  testamenttilahjoituksella  perustettu  professuuri  Edinburghin  yliopis¬ 
tossa  Skotlannissa.  Sen  ensimmäinen  haltija,  professori  Robert  Morris  tulee  jou¬ 
lukuussa  toimineeksi  virassaan  neljä  vuotta.  Morris  vieraili  lokakuussa  Helsingis¬ 
sä  Skepsiksen  seminaarissa,  ja  kertoi  siinä  yhteydessä  luottavansa  yhä  vahvasti 
parapsykologian  tulevaisuuteen. 

Kiinnostavimpana  yksittäisenä  kehitysaskeleena  viime  vuosilta  Morris  piti  joh¬ 
tavan  parapsykologin  Charles  Honortonin  ja  johtavan  kriitikon  Ray  Hymanin  äs¬ 
kettäin  käymää  debattia.  Kiista  syntyi,  kun  Hyman  arvosteli  koko  tähänastista 
tutkimusperinnettä  vakavista  metodologisista  puutteista. 

Honorton  tietysti  puolustautui  parhaansa  mukaan,  ja  kun  kerran  puhevälei- 
hin  oli  päästy,  molemmat  herrat  lopulta  laativat  yhdessä  sellaiset  säännöt,  joita 
noudattava  koejärjestely  tyydyttäisi  vaativintakin  kriitikkoa,  eli  siis  Hymania. 

Tämän  jälkeen  Honorton  laati  laboratorioonsa  Hymanin  kanssa  sopimiensa 
kriteerien  mukaiset  järjestelyt,  joissa  mm.  tietokoneen  avulla  tapahtuvalla  pro¬ 
seduurin  valvonnalla  on  merkittävä  osuus.  Morris  kertoi  juuri  ennen  Suomeen 
lähtöään  saaneensa  kuulla,  että  tällä  koejärjestelyllä  tehty  ensimmäinen  täysi¬ 
mittainen  testisarja  oli  edelleen  antanut  vahvan  positiivisen  korrelaation. 

Hymanin  kommentista  ei  vielä  ollut  tietoa,  eikä  Morris  itsekään  ollut  vielä 
kerennyt  perehtyä  siihen,  mitä  Honorton  oikein  oli  tehnyt,  ja  miten.  Tähän  pa¬ 
lannemme,  kunhan  meillä  kenties  joskus  keväällä  toivottavasti  on  käytettävissä 
Honortonin  koeselostukset  ja  Hymanin  kommentit.  Pallo  on  nyt  kuitenkin  Hy- 
manilla,  Morris  sanoi. 

Ylipäätään  Morris  kertoi  parapsykologian  tutkimuksen  olevan  kääntymässä 
yhä  käytännönläheisempien  tutkimusasetelmien  suuntaan.  Tällä  hän  tarkoitti 
sitä,  että  mm.  tutkimusaiheiden  valinta  pyritään  tekemään  niin,  että  tuloksil¬ 
la  on  yleistä  kiinnostavuutta  aivan  siitä  riippumatta,  löytyykö  mitään  ESP:hen 
viittaavaa. 

Esimerkkinä  tästä  Morris  mainitsi  erään  oppilaansa  tutkimukset.  Tämä  myös 
taikurinkoulutuksen  saanut  henkilö  selvittelee  sitä,  millaiset  seikat  esim.  taikurien 
esityksissä  saavat  ihmiset  uskomaan  kokeneensa  jotain  yliluonnollista.  Tällä  on 
tietysti  merkitystä  yleisen  havaintopsykologian  kannalta. 

Kun  kysyin  parapsykologian  tutkimuksessa  tällä  hetkellä  vallitsevista  para¬ 
digmoista,  Morris  kertoi  itse  olevansa  kiinnostunein  teorioista,  jotka  pyrkivät 

analysoimaan  oletettuja  ESP-ilmiöitä  kommunikaatioteoreettisin  käsittein.  Kun 
esimerkiksi  on  havaittu,  että  ESP-testitilanteissa  ihmiset  tapaavat  saada  voi¬ 
makkaimmat  positiiviset  tulokset,  kun  he  ovat  "mentaalisen  hiljaisuuden  tilas¬ 
sa",  Morris  sanoo  tämän  sopivan  hyvin  kommunikaatioteoreettisiin  kehyksiin. 
Yleensähän  on  niin,  että  signaalin  havaitsemista  voidaan  parantaa  paitsi  signaa¬ 
lia  voimistamalla,  myös  vähentämällä  systeemistä  hälyä. 

Kaiken  kaikkiaan  Bob  Morris  välitti  kuvan  tieteenalasta,  joka  ei  suinkaan 
ole  kuolemassa,  vaikkei  kenties  ehkä  varsinaisesti  kukoistakaan.  Kun  Morrisin 
kanssa  nyt  on  olemassa  kirjoitus-  ja  puhevälit,  tulemme  vastaisuudessa  varmasti 
seuraamaan  myös  parapsykologian  kuulumisia. 


Astrologiasta  vilkas  keskustelu  Skepsiksen  seminaarissa 


Nils  Mustelin 


Astrologian  perusväite  on,  että  planeettojen  suhteellisten  asentojen  ja  maanpääl¬ 
listen  tapahtumien  välillä  vallitsee  luonteeltaan  salaperäinen  mutta  siitä  huoli¬ 
matta  selvästi  havaittavissa  oleva  yhteys,  jonka  säännöt  astrologit  ovat  vuosi¬ 
tuhansien  kuluessa  paljastaneet.  Näiden  sääntöjen  avulla  voidaan  muka  tehdä 
hyvin  luotettava  analyysi  ihmisen  luonteenpiirteistä  tutkimalla  hänen  ns.  .synty- 
mätähtikarttaansa. 

Jos  tämä  väite  voitaisiin  osoittaa  todeksi,  kysymyksessä  olisi  selvästi  para¬ 
normaali  ilmiö,  jolla  olisi  sekä  mullistavia  filosofisia  seurauksia  että  lukemattomia 
käytännön  soveltamismahdollisuuksia.  Esimerkiksi  psykologiassa  syntymäkartan 
tulkitseminen  voisi  kertaheitolla  korvata  monet  hankalat  persoonallisuutta  kos¬ 
kevat  tutkimusmenetelmät. 

Sen  tähden  Skepsiksen  hallitus  päättikin  sisällyttää  myös  astrologian  para¬ 
normaalien  ilmiöiden  empiirisiä  perusteita  käsittelevän  seminaarinsa  ohjelmaan. 
Esitelmöijinä  esiintyivät  tohtori  Geoffrey  Dean  Australiasta  ja  Suomen  Astrolo¬ 
gisen  Seuran  puheenjohtaja,  dosentti  Kyösti  Tarvainen. 

Yleensä  astrologian  harrastajat  ja  puolustajat  suhtautuvat  hyvin  kielteises¬ 
ti  astrologian  oman  piirin  ulkopuolelta  tulevaan  kritiikkiin  sekä  korostavat,  että 
astrologian  paikkansapitävyyttä  pystyy  arvioimaan  vain  henkilö,  joka  on  itse  pe¬ 
rehtynyt  astrologiseen  metodiikkaan  ja  on  useampien  vuosien  kuluessa  laatinut 
ja  tulkinnut  satoja  tähtikarttoja. 

Vaikka  tämä  vaatimus  on  mielestäni  täysin  kohtuuton,  on  kuitenkin  todet¬ 
tava,  että  kukaan  ei  voi  vähätellä  Geoffrey  Deanin  näkökohtia  viittaamalla  ast¬ 
rologiseen  kokemattomuuteen.  Dean  on  nimittäin  itse  toiminut  vuosikausia  am- 
mattiastrologina  —  jopa  erittäin  suurella  menestyksellä. 

Kiehtovassa  ja  huumorilla  höystetyssä  esitelmässään  Dean  kertoi  mm.,  että 
hän  ammattiastrologina  aina  antoi  asiakkailleen  sataprosenttisen  takuun:  rahat 
takaisin  ilman  kysymyksiä,  jos  asiakas  ilmoittaisi,  että  Deanin  laatima  horos¬ 
kooppi  ei  olisi  kaikilta  osin  täysin  tyydyttävä.  Tätä  takuuta  hänen  ei  kuitenkaan 
tarvinnut  koskaan  lunastaa:  asiakkaat  olivat  aina  täysin  tyytyväisiä. 

Eräänlainen  käännekohta  tapahtui  kuitenkin,  kun  Dean  kerran  vastoin  pe¬ 
riaatteitaan  suostui  ottamaan  vastaan  kaksi  asiakasta  samanaikaisesti  —  kaksi 
hyvää  ystävätärtä,  jotka  halusivat  yhdessä  käydä  Deanin  luona.  Jostakin  syystä 
Dean  päätti  kokeilla  miten  kävisi,  jos  hän  tahallisesti  vaihtaisi  asiakkaiden  hyvin 
erilaiset  tähtikartat  keskenään.  Järkyttyneenä  hän  totesi,  että  kumpikin  nainen 
täysin  hyväksyi  ne  johtopäätökset,  jotka  seurasivat  ystävättären  tähtikartasta  — 
jota  hän  siis  luuli  omakseen  —  ja  vastaavasti  hylkäsi  ne  johtopäätökset,  jotka 
perustuivat  hänen  omaan  karttaansa  —  jonka  hän  uskoi  kuuluvan  ystävättärel- 
leen... 

Tällöin  Dean  alkoi  tajuta,  että  astrologian  ihmeellinen  toimivuus  oli  vain 
ihmismielen  aiheuttama  harha.  Tämän  jälkeen  hän  ei  enää  ole  laatinut  maksul¬ 
lisia  horoskooppeja.  Hän  keskeytti  ammattiastrologin  uran  ja  on  viime  vuosina 
tutkinut  etupäässä,  onko  astrologian  paikkansapitävyydestä  löydetty  mitään  ob¬ 
jektiivista  näyttöä. 

Koska  astrologian  puolustajat  jyrkästi  vastustavat  sellaisia  tilastollisia  tutki¬ 
muksia,  joissa  pyritään  eristämään  yksittäinen  astrologinen  tekijä  —  esimerkiksi 
henkilön  aurinkomerkki  (eli  "tähtimerkki",  kuten  Suomessa  usein  sanotaan)  — 
Dean  antoi  antoi  aluksi  helppotajuisen  esimerkin  tilastotieteen  soveltuvuudesta 
tämän  tyyppiseen  ongelmaan. 

Jos  vaikkapa  kyseenalaisten  laihdutuspillerien  valmistajalta  kysytään  näyttöä 
hänen  menetelmänsä  toimivuudesta,  hän  voi  yrittää  välttää  tätä  kiusallista  kysy¬ 
mystä  vetoamalla  siihen,  että  ihmisen  lihavuuteen  vaikuttavat  niin  monet  seikat 
—  geneettinen  perimä,  työtehtävät,  ruokavalio  yms.  —  ettei  hänen  pillerinsä 
vaikutusta  voida  erikseen  havaita.  Mutta  juuri  tilastollisen  tutkimuksen  avulla 
on  mahdollista  eliminoida  muut  tekijät.  Vaikka  pillerien  laihduttava  vaikutus  oli¬ 
sikin  hyvin  pieni,  sen  voisi  todeta  vertaamalla  keskenään  kahta  riittävän  suurta 
ja  satunnaisesti  valittua  ryhmää,  jotka  eroavat  toisistaan  vain  siinä,  että  toisen 
ryhmän  jäsenet  käyttävät  ko.  pillereitä  ja  toisen  eivät.  Karkeasti  sanoen:  jos 
näiden  kahden  ryhmän  jäsenten  keskipainot  ovat  yhtä  suuret,  korrelaatio  painon 
ja  laihdutuspillerien  käytön  välillä  on  nolla,  mikä  taas  merkitsee,  etteivät  pillerit 
vaikuta  lainkaan  ihmisen  painoon. 

Vastaavia  tutkimuksia  astrologisten  tekijöiden  vaikutuksesta  ihmisen  persoo¬ 
nallisuuteen  ja  käyttäytymiseen  on  viime  vuosikymmeninä  tehty  runsaasti.  Yh¬ 
teenvetona  Dean  totesi,  että  mikäli  astrologiset  tekijät  ylipäätään  ovat  yhtey¬ 
dessä  persoonallisuuden  piirteiden  kanssa,  vastaavat  korrelaatiot  ovat  pienempiä 
kuin  0,04.  Tämä  vastaa  tilannetta,  jolloin  heittämällä  kolikkoa  100  kertaa  saa¬ 
daan  52  kruunua  ja  48  klaavaa,  kun  tilastollinen  odotusarvo  on  50  -  50. 

Tällainen  efekti  on  aivan  liian  pieni  antaakseen  astrologialle  minkäänlaista 
käyttökelpoisuutta.  Lisäksi  kysymyksessä  on  tutkimusten  antama  yläraja;  itse 

asiassa  on  täysin  mahdollista,  että  korrelaatiot  niin  yksittäisten  tekijöiden  kuin 
niiden  yhteisvaikutuksenkin  osalta  ovat  täsmälleen  nollia. 

Tästä  huolimatta  Dean  totesi,  että  tämäntyyppisiä  tutkimuksia  pitäisi  jatkaa. 
Olisihan  mitättömän  pienenkin  astrologisen  korrelaation  havaitseminen  mullista¬ 
va  läpimurto,  vaikka  sitä  ei  voitaisikaan  käytännössä  hyödyntää. 

Vaikka  Kyösti  Tarvainen  ei  tietenkään  tuntenut  Deanin  esitelmän  yksityiskoh¬ 
taista  sisältöä  etukäteen,  hän  oli  kuitenkin  aikaisemmin  perehtynyt  sen  verran 
Deanin  tärkeimpiin  julkaisuihin,  että  odotin  hänen  esityksestään  hyvin  konkreet¬ 
tisia  vastaväitteitä.  Tällaisia  ei  kuitenkaan  saatu.  Sen  sijaan  Tarvainen  korosti 
voimakkaasti,  että  asiakkaan  (eli  tulkinnan  kohdehenkilön)  valmiutta  hyväksyä 
myös  väärään  tähtikarttaan  perustuva  tulkinta  ei  voida  pitää  argumenttina  astro¬ 
logian  paikkansapitävyyttä  vastaan.  Ymmärtääkseni  tämä  perustuu  siihen,  että 
asiakas  ei  yleensä  tunne  itseään  niin  hyvin,  että  hän  pystyisi  arvioimaan  astrolo¬ 
gisen  tulkinnan  hienoimpia  vivahteita. 

Kun  Tarvainen  ei  myöskään  tuntunut  antavan  paljoa  arvoa  tilastollisille  tutki¬ 
muksille  —  ei  ainakaan  silloin,  kun  tulokset  ovat  astrologisten  tulkintasääntöjen 
vastaisia  —  mieleeni  jäi  sellainen  kuva,  että  Tarvaisen  mukaan  painavin  argu¬ 
mentti  astrologian  puolesta  on  astrologiaa  harrastavan  henkilön  oma  vakaumus 
tekemiensä  tulkintojen  paikkansapitävyydestä. 

Samaan  suuntaan  meneviä  ajatuksia  tuotiin  esiin  myös  esitelmiä  seurannees¬ 
sa  hyvin  vilkkaassa  keskustelussa,  johon  osallistui  mm.  pieni  mutta  verraten 
äänekäs  joukko  astrologian  kiihkeitä  kannattajia.  Tässä  yhteydessä  korostet¬ 
tiin  systemaattisen  astrologisen  koulutuksen  merkitystä  tavalla,  joka  sai  ainakin 
skeptikon  ihmettelemään,  oliko  kysymys  tiedollisten  kykyjen  ja  kriittisen  ajattelun 
kasvattamisesta  vai  uskonnollisen  indoktrinaation  antamisesta. 

Tämä  mielenkiintoinen  ja  hyvin  valaiseva  keskustelu  kärjistyi  tavallaan  hyvin 
yksinkertaiseen  kysymykseen,  jonka  Geoffrey  Dean  asetti  yhdelle  astrologian  puo¬ 
lustajista:  "Millaisen  näytön  sinä  hyväksyisit  todistuksena  siitä,  että  astrologinen 
oppirakennelma  on  virheellinen?"  Vastaus  oli  "En  minkäänlaista!"  Tähän  Dean 
taas  vastasi,  että  jos  mikään  ei  voi  osoittaa  astrologiaa  vääräksi,  silloin  mikään 
ei  myöskään  voi  osoittaa  sitä  oikeaksi. 

Jonkinlaisena  yhteenvetona  keskustelusta  voitaisiin  todeta,  että  ainakin  se¬ 
minaariin  osallistuneet  astrologian  harrastajat  mielellään  vetosivat  astrologian 
väitettyyn  empiiriseen  pohjaan  ja  viittasivat  sellaisiin  tutkimuksiin,  jotka  tuntu¬ 
vat  antavan  astrologialle  edes  hyvin  heikkoa  ja  käytännön  kannalta  riittämätöntä 
tukea.  Mutta  kun  empiirisen  tutkimuksen  tulokset  ovat  selvästi  ristiriidassa  ast¬ 
rologian  perusväitteen  kanssa,  silloin  astrologia  ei  ole  tavanomaista  tiedettä,  vaan 
jotakin  paljon  syvempää  ja  viisaampaa. 

Eli  kuten  vanhassa  sotilaskaskussa  sanotaan:  jos  kartta  ja  maasto  eivät  ole 
toistensa  kanssa  yhtäpitäviä,  kartta  pätee. 

Tämä  asenne  on  aina  ollut  yksi  pseudo-  eli  valetieteen  tärkeimmistä  tunnus¬ 
merkeistä. 

Miksi  astrologia  näyttää  toimivan? 


Timo  Kaitaro 


Dosentti  Kyösti  Tarvainen  korosti  Skepsiksen  seminaarissa  astrologiaa  puolus¬ 
tavassa  esityksessään  henkilökohtaisen  kokemuksen  merkitystä  astrologian  vali¬ 
diteetin  arvioinnissa.  Tässä  saattaisikin  piillä  jyvänen  totuutta,  vaikkakaan  ei 
välttämättä  Tarvaisen  tarkoittamassa  mielessä.  Astrologilla  nimittäin  on  työnsä 
puolesta  erinomainen  mahdollisuus  tutustua  suureen  joukkoon  ihmisiä  ja  tehdä 
havaintoja  heidän  persoonallisuudestaan  ja  sen  yhteyksistä  eräisiin  muihin  seik¬ 
koihin  ja  piirteisiin  (sosiaalinen  asema,  pukeutuminen,  eleet,  jne.).  Näin  hänelle 
kertyy  samantapaista  tietoa  ihmisten  persoonallisuudesta  ja  sen  rakenteesta  kuin 
esimerkiksi  kliiniselle  psykologille.  Voikin  siis  olettaa,  että  astrologia  toimisikin 
osittain  juuri  tämän  tiedon  pohjalta  eräänlaisena  jäsentävänä  skeemana,  jolla 
tätä  tietoa  jäsennetään  ja  tallennetaan  muistiin. 

Edellä  esitetyllä  idealla  on  eräitä  mielenkiintoisia  seurauksia,  jos  ajatellaan, 
mitä  kognitiivinen  psykologia  kertoo  muistin  toiminnasta.  Vastaanotettavaa  tie¬ 
toa  jäsennetään  erilaisten  kognitiivisten  skeemojen  ja  käsitejärjestelmien  avulla. 
Ärsykkeitä,  joihin  emme  pysty  helposti  soveltamaan  mitään  käytössämme  olevia 
skeemoja  tai  käsitteitä,  ja  jotka  ovat  meille  pelkkää  sekasotkua,  on  vaikeampi 
säilyttää  muistissa  kuin  skeemoihin  helposti  liitettävää  mielekästä  informaatiota. 
Esimerkiksi  merkityksettömiä  kirjainsarjoja  tai  vieraan  kielen  sanoja  on  vaikeam¬ 
pi  muistaa  kuin  merkityksellisiä  sanoja.  Tämä  seikka,  yhdessä  eräiden  muiden 
ihmisiä  tietojenkäsittelijöinä  luonnehtivien  piirteiden  kanssa,  selittää  useiden  vir¬ 
heellisten  teorioiden  pysyvyyden.  Jos  meillä  on  esimerkiksi  skeemana  stereotyyppi 
tappelevasta  ja  häiriöitä  aiheuttavasta  mustalaisesta,  huomioimme  ympäristös¬ 
tä  kaikki  tappelevat  mustalaiset.  Emme  juurikaan  kiinnitä  huomiota  rauhallisiin 
mustalaisiin.  Näin  teoriamme  mustalaisten  luonteesta  saa  systemaattisesti  vah¬ 
vistusta,  vaikka  mustalaiset  eivät  olisikaan  sen  väkivaltaisempia  kuin  me  muut. 
Näin  todennäköisesti  kävisi  myös  astrologille,  joka  yrittäisi  kerätä  henkilökohtai¬ 
sia  kokemuksia  astrologian  pätevyydestä:  kaikki  astrologian  käsitejärjestelmään 
liittyvä  ja  sopiva  aines  tallentuisi  muistiin  ja  käsitys  astrologian  pätevyydestä 
vahvistuisi. 

Uskon  kuitenkin,  että  astrologian  näennäiseen  toimivuuteen  liittyy  muutakin 
kuin  astrologin  virhepäätelmiä.  Psykologien  käytössä  on  useita  ns.  projektiivisia 
testejä,  jotka  perustuvat  siihen,  että  koehenkilön  tulkintaan  epämääräisestä  tai 
monimielisestä  ärsykkeestä  vaikuttavat  ärsykkeen  tarjoaman  runsaan  pelivaran 
ansiosta  tulkitsijan  persoonallisuus,  motiivit,  psyykkinen  tila  sekä  hänen  yksilölli¬ 
nen  ja  persoonallinen  tapansa  jäsentää  todellisuutta.  Astrologisen  kartan  tulkinta 
ei  tiettävästi  ole  täysin  mekaanista  yksinkertaisten  sääntöjen  ohjaamaa  toimintaa 
(paitsi  tietenkin  jo  kyse  on  tietokoneella  tehdystä  horoskoopista)  vaan  luovaa 

kokonaisvaltaista  tulkintaa  —  seikka,  jota  astrologitkin  mielellään  korostavat. 
Edellä  kuvattu  projektiivinen  elementti  tulee  tulkintaan  mukaan  ainakin  kahdel¬ 
la  tavalla.  Jos  tähtikarttaa  ei  ole  tehty  sokkona  vaan  siten,  että  astrologi  itse 
vastaanottaa  ja  haastattelee  asiakkaansa,  voi  astrologi  käyttää  alitajuisesti  hy¬ 
väkseen  tällä  tavalla  saatua  tietoa  sekä  ihmistuntemustaan  tulkitessaan  karttaa. 
Toinen  projektiivinen  tulkinta  tapahtuu,  kun  astrologin  tulkinnan  vastaanottava 
asiakas  tulkitsee  saamansa  tekstin  odotustensa,  pelkojensa  ja  minäkuvansa  va¬ 
lossa  valikoiden  ja  antaen  epämääräisillekin  käsitteille  omaan  elämäänsä  liittyvän 
tulkinnan. 

Kun  miettii  edellä  mainittuja  seikkoja  tuntuisi  varsin  yllättävältä,  jos  astrolo¬ 
gia  ei  näyttäisi  toimivan.  Kun  vielä  huomioidaan,  että  tähtimerkkeihin  liittyvät 
persoonallisuuden  piirteet  ovat  varsin  yleisesti  tiedossa  ja  vaikuttavat  ihmisten 
minäkuvaan  ellei  suorastaan  persoonallisuuteen,  olisin  taipuvainen  pitämään  ast¬ 
rologien  ennustusten  systemaattista  epäonnistumista  paranormaalina,  en  niiden 
toteutumista.  Olettaisin  myös,  että  yksittäisen  astrologin  tietovarastoon  kerään¬ 
tyy  pikkuhiljaa  paljon  oikeaa  ja  paikkansa  pitävää  psykologista  tietoutta,  jota 
hän  pystyy  hyödyntämään  työssään.  Kokenut  astrologi  on  näin  ollen  aina  ko¬ 
kematonta  parempi.  Toisaalta  voi  olettaa,  että  myös  itse  astrologiaan  ja  siihen 
liittyvään  persoonallisuustypologiaan  on  aikojen  alusta  lähtien  kerääntynyt  paik¬ 
kansa  pitäviä  psykologisia  yleistyksiä. 


Astrologi  terapeuttina 

Astrologisten  ennustusten  toimivuutta  voidaan  tarkastella,  paitsi  edellä  kuvatus¬ 
ta,  niiden  todenmukaisuuteen  liittyvästä  näkökulmasta,  myös  psykoterapeutti¬ 
sesta  näkökulmasta.  Paitsi  pseudotiedettä,  on  astrologia  myös  eräänlaista  pseu- 
dopsykoterapiaa.  Teorian  virheellisyydestä  huolimatta  se  saattaa  todella  täyttöä¬ 
kin  joitakin  terapeuttisia  tehtäviä.  Ennustuksen  vastaanottaja  voi  ennustuksesta 
löytää,  paitsi  hallitsevat  ja  jo  ennestään  itselleen  tutut  piirteet,  myös  joitakin 
"piileviä"  toteutumistaan  odottavia  piirteitä,  toiveita  tai  päämääriä,  jotka  hän 
edellä  kuvatun  projektiivisen  tulkintansa  avulla  on  siirtänyt  horoskooppiin,  tai 
jotka  astrologi  on  ihmistuntemuksensa  avulla  sinne  projisoinut.  Luonnollisesti 
myös  kuvaukset,  jotka  astrologinen  teoria  on  sijoittanut  horoskooppiin  vailla  sen 
kummempia  perusteluja  enemmän  tai  vähemmän  mielivaltaisesti,  saattavat  osua 
kohdalleen.  Myös  viimeksi  mainitussa  tapauksessa  projektio  ja  valikoiva  huomion 
kiinnittäminen  tulevat  kuvaan  mukaan  vahvistamalla  osuvuutta. 

Etenkin  edellä  kuvatun  projektion  ansiosta  astrologia  voi  toimia  itsetunte¬ 
muksen  välineenä  ja  jonkinlaisena  terapeuttisena  itsensä  kehittämisen  rohkaisu¬ 
na.  Etenkin  epäselvissä  elämäntilanteissa,  tällainen  rohkaisu  voi  auttaa  jäsentä¬ 
mään  suunnan  valintaa.  Ovathan  omat  tiedostamattomatkin  toiveet  jo  valmiiksi 
projisoitu  ennustukseen  sitä  tulkitessa.  Asiakas  seuraakin  tähtien  sijasta  viime 
kädessä  omia  tietoisia  tai  tiedostamattomia  toiveitaan.  Kun  lisätään  itsesugges- 
tion  vaikutus  voivat  hyvinkin  spesifit  ennustukset,  vaikkapa  vesimiehen  kanssa 

solmittavasta  avioliitosta  toteutua  —  ennustukset,  jotka  olivat  saattaneet  ilman 
astrologin  ennustusta  jäädä  toteutumatta. 

Edellä  sanotusta  voi  vetää  joitakin  johtopäätöksiä  siitä,  miten  astrologiaa 
tulisi  harjoittaa.  Ennustusten  tulisi  olla  monimielisiä,  jotta  asiakkaan  omille  tul¬ 
kinnoille,  toiveille  ja  odotuksille  jäisi  mahdollisimman  paljon  pelivaraa  (esimer¬ 
kissämme  hän  voisi  näin  valita  miehistä  sen  jonka  kanssa  hän  todella  haluaa 
mennä  naimisiin,  eikä  suinkaan  sitä,  jonka  horoskooppimerkki  vastaa  ennustajan 
mielivaltaisesti  valitsemaa).  Toiseksi  astrologin  tulisi  tuntea  vastuunsa:  huono 
ja  vastuuton  astrologi  voi  aiheuttaa  paljon  kärsimystä  ja  ongelmia.  Hyvästä 
astrologista  voisi  joillekin  olla  hyötyäkin. 


Homo  Ludens  ja  ennustaminen 

Se  mitä  edellä  on  sanottu  astrologiasta  koskee  kaikkia  muitakin  ennustusten 
lajeja.  Toisaalta  tämän  ennustuksesta  saadun  hyödyn  kannalta  on  itseasiassa 
yhdentekevää  uskommeko  tähtien  vaikutukseen  tai  muihin  taikavoimiin.  Esi¬ 
merkiksi  tarot-korteilla  ennustaminen  ilman  uskoa  niiden  taikavoimiin  täyttänee 
edellä  kuvatut  terapeuttiset  tehtävät  ilman  pseudotieteellistä  painolastia.  Ei  ole 
välttämätöntä  uskoa,  että  ennustukset  on  kirjoitettu  tähtiin,  vaan  yhtä  hyvin  voi 
uskoa  niiden  olevan  oman  ja  mahdollisesti  ennustajan  mielen  ja  sekä  sattuman 
yhteistulosta.  Tämä  ei  vie  ennustuksilta  pohjaa  edellä  kuvattujen  terapeuttisten 
tehtävien  suhteen.  Pikemminkin  päinvastoin,  minulla  voi  olla  syytä  olettaa,  että 
oma  mieleni  yhdessä  ennustajan  mielen  sekä  sattuman  kanssa  pystyvät  vastaa¬ 
maan  tulevaisuutta  koskeviin  kysymyksiin  paremmin  kuin  tähdet.  Ovathan  edellä 
mainitut  seikat  —  oma  psyyke  ja  muiden  ihmisten  psyyket  sekä  sattuma  —  olleet 
viime  kädessä  vastuussa  elämäni  tähänastisestakin  suunnasta  ja  mielekkyydestä. 

Spiritistinen  lasin  kanssa  keskustelu  voi  olla  hauska  ja  mielenkiintoinen  seura¬ 
leikki  vaikkei  uskoisikaan  spiritismiin.  Samoin  olisin  valmis  pitämään  astrologian 
tai  tarot-korteista  ennustamisen  harrastamista  eräänlaisena  leikkinä  ilman  pseu¬ 
dotieteellistä  painolastia  mielekkäänä  ja  järkevällekin  henkilölle  soveliaana.  Edel¬ 
lyttäen  että  myönnämme,  että  edellä  kuvatun  kaltaisen  psyykkisen  projektion  li¬ 
säksi  kysymys  on  vain  sattuman  leikistä.  Ihmisellä  on  luontainen  kyky  assimiloida 
ja  antaa  merkitys  elämään  liittyville  sattumille,  jotka  tuntuvat  usein  loksahtavan 
kohdalleen  ikäänkuin  ne  olisi  predestinoitu.  Kuten  surrealisteja  kiinnostaneet 
"objektiiviset  sattumat"  (les  hasards  objectifs)  osoittavat,  subjektiivinen  mie¬ 
lekkyys  ja  sille  vieras  ulkoinen  kausaliteetti  kohtaavat  usein  hämmästyttävällä 
tavalla.  Tämä  ei  edellytä  edes  epätodennäköisiä  yhteensattumia  vaan  on  jopa 
odotettavissa,  koska  ihmiselle  on  ominaista  antaa  merkitys  kohtaamilleen  asioille 
omien  projektiensa  ja  toiveidensa  valossa. 

James  Randi  sotii  huijareita  vastaan 


Hannu  Karttunen 


Skepsiksen  seminaarin  tähtivieras  oli  taikuri  James  Randi,  yksi  CSICOPin  perus¬ 
tajajäsenistä.  Randi  on  viime  vuosina  omistautunut  pseudotieteellisten  ilmiöiden 
tutkimiseen  ja  erityisesti  niihin  liittyvien  huijausten  paljastamiseen.  Randi  on  ker¬ 
tonut  seikkailuistaan  mm.  kirjoissaan  Flim-Flam,  The  Truth  about  Uri  Geller 
ja  The  Faith  Healers.  Viimeksimainittu  käsittelee  amerikkalaisten  televisiosaar¬ 
naajien  ns.  liiketoimintaa.  Parhaillaan  Randi  valmistelee  kirjaa  Nostradamukses- 
ta. 

Vuonna  1964  eräs  parapsykologi  käski  radiokeskustelussa  Randia  puhumi¬ 
sen  sijasta  pistämään  rahansa  peliin.  Siitä  lähtien  Randi  on  luvannut  10  000 
dollaria  sille,  joka  valvotuissa  olosuhteissa  pystyy  osoittamaan  paranormaaleja 
kykyjä.  Randin  haaste  on  ollut  yhtenä  mallina  suunniteltaessa  Skepsiksen  haas¬ 
teen  sääntöjä.  Vastaavia  haasteita  ovat  esittäneet  monet  skeptikkojärjestöt  eri 
puolilla  maailmaa.  Randin  kokeiden  periaatteena  on  ollut,  että  niiden  on  olta¬ 
va  mahdollisimman  yksinkertaisia  ja  sellaisia,  että  kokeen  tulos  on  välittömästi 
ilmeinen  kaikille  kokeen  havaitsijoille  ilman  sen  kummempia  analyysejä. 

Randin  seminaariesitelmän  aiheena  olivat  taikavarpumiehille  suoritetut  ko¬ 
keet.  Käytännön  syistä  niissä  käytettiin  putkissa  virtaavaa  vettä.  Varpumiehillä 
ei  ennen  koetta  yleensä  ollut  mitään  tätä  vastaan,  ja  he  löysivät  varvun  avulla 
oikean  putken  vuorenvarmasti,  jos  he  tiesivät,  missä  putkessa  vesi  virtasi.  Mutta 
heti  kun  putki  valittiin  arpomalla  ja  varpumiehen  tietämättä,  tulokset  muuttuivat 
täysin  satunnaisiksi.  Jälkeenpäin  sitten  kyllä  löytyi  selityksiä  epäonnistumiselle: 
taivas  oli  pilvessä  tai  Jupiter  Jousimiehessä.  Kuitenkin  nämä  samat  koehenkilöt 
olivat  ennen  koetta  kirjallisesti  vakuuttaneet,  että  kaikki  on  kunnossa. 

Hengen  ja  tiedon  messuilla  vieraillessaan  Randi  järjesti  kokeen  yhdelle  paikal¬ 
la  olleelle  varpumiehelle.  Tulokset  olivat  tavanomaisia:  niin  kauan  kuin  varvun 
käyttäjä  näki  varpuun  vaikuttavan  kohteen,  varpu  reagoi  kertaakaan  erehtymättä. 
Mutta  kun  kohde  piilotettiin  näkyvistä,  tulokset  muuttuivat  pelkiksi  arvauksiksi. 

Randin  mielestä  useimmat  varpumiehet  ja  muut  yliluonnollisista  kyvyistään 
vakuuttuneet  henkilöt  uskovat  kykyihinsä  vilpittömästi.  Testit  tuskin  heikentävät 
heidän  uskoaan,  ja  saattavat  siksi  vaikuttaa  turhanpäiväisiltä.  Julkisten  kokeiden 
tarkoituksena  onkin  ensisijaisesti  muistuttaa  suurelle  yleisölle,  että  terve  epäluu¬ 
loisuus  on  aina  paikallaan.  Todella  vaarallista  toimintaa  sen  sijaan  on  erilaisten 
ihmeparantajien  harjoittama  puoskarointi. 

Randin  yleisöluento  The  Fraud  Merchants  sunnuntaina  Porthaniassa  yllätti 
järjestäjät.  Tilaisuus  jouduttiin  siirtämään  Porthanian  suurimpaan  luentosaliin, 
kun  paikalle  ilmaantui  noin  400  kuulijaa.  Vaikka  Randi  viihdyttikin  yleisöään 

taatulla  esiintymistaidollaan,  oli  perimmäinen  sanoma  synkkä.  Monet  ihmiset 
laiminlyövät  asiallisen  hoidon  uskoessaan  erilaisiin  puoskareihin.  Videolta  saa¬ 
tiin  seurata  amerikkalaisen  saarnamiehen  Peter  Popoffin  ihmeparannustilaisuut- 
ta,  jossa  Randi  apureineen  oli  onnistunut  äänittämään  Popoffin  kuulolaitteeseen 
lähetetyt  salaiset  radiosanomat.  "En  tiennyt,  että  Jumala  käyttää  radiota  ja  hän 
kuulostaa  aivan  samalta  kuin  Popoffin  vaimo",  veisteli.  Randi.  Popoffin  kaltaisten 
parantajien  tarkoituksena  on  ilmiselvästi  vain  rahankeruu.  Kuitenkin  jotkut  kiih- 
kouskovaiset  vanhemmat  jopa  kieltävät  lapsiltaan  lääkärin  avun  turvautuessaan 
näihin  ihmeparantajiin. 

Suomalaisetkin  ovat  aikoinaan  käyttäneet  filippiiniläisiä  parantajia,  jotka  te¬ 
kevät  "verettömiä"  leikkauksia.  Kysymyksessä  on  varsin  yksinkertainen  temppu, 
jossa  parantaja  kiskoo  näennäisesti  potilaan  sisältä  (useimmiten  kanan)  sisäeli¬ 
miä.  Randin  toinen,  mustan  huumorin  sävyttämä  video  esitti  tällaista  leikkausta, 
jossa  veri  kyllä  virtasi,  mutta  potilaaseen  ei  loppujen  lopuksi  jäänyt  minkäänlai¬ 
sia  leikkausjälkiä.  Randi  kertoi  monia  järkyttäneen  tiedon,  että  näyttelijä  Peter 
Sellers  oli  yksi  filippiniläisten  parantajien  uhreista.  Sellers  kävi  useana  vuonna 
parannettava  Manilassa  ja  lykkäsi  ohitusleikkausta;  kun  hän  lopulta  suostui  leik¬ 
kaukseen,  se  oli  jo  liian  myöhäistä. 

Rajatieteiden  kannattajat  ja  myös  monet  niihin  välinpitämättömästi  suhtau¬ 
tuvat  henkilöt  toteavat  mielellään,  että  mitä  haittaa  siitä  on,  jos  ihminen  haluaa 
uskoa  johonkin,  miten  perätöntä  se  sitten  onkin.  Niin  kauan  kuin  on  asia  hänen 
omasta  hengestään,  se  ehkä  onkin  hänen  oma  häpeänsä,  vaikka  huijausta  kyllä 
yleisesti  ottaen  pidetäänkin  rikollisena  toimintana,  jonka  uhrilla  on  oikeus  vaatia 
korvausta  menetyksistään.  Mutta  vaarantaessaan  myös  lastensa  hengen  hänestä 
itsestäänkin  tulee  rikollinen. 

Voronezhin  ufot 


Hannu  Karttunen 


Kunnon  ufojuttuja  on  viime  aikoina  ollut  liikkeellä  niukanlaisesti.  Niinpä  sit¬ 
ten  Voronezhin  ufotapauksesta  kertova  uutinen  lokakuun  alussa  saikin  runsaasti 
palstatilaa. 

Lokakuun  9.  päivänä  uutistoimisto  Tass  kertoi,  että  Voronezhin  kaupungin 
puistoon  oli  laskeutunut  pallonmuotoinen  ufo.  Siitä  oli  astunut  ulos  pitkä  kol- 
misilmäinen  olento  ja  pieni  robotti.  Myöhemmin  voronezhiläiset  ovat  kertoneet 
vierailuja  olleen  useampiakin  syyskuun  loppupuolella.  Olentoja  on  ollut  yksi  tai 
useampia,  ja  niiden  pituudeksi  on  ilmoitettu  3-4  metriä.  Kun  eräs  tapausta  todis¬ 
tamassa  ollut  pikkupoika  alkoi  huutaa  peloissaan,  osoitti  olio  häntä  jonkinlaisella 
aseella,  ja  poika  katosi  näkyvistä.  Poika  palasi  takaisin  vasta  ufon  poistuttua. 

Vierailun  todisteena  on  kaksi  kiveä,  jotka  uutisten  mukaan  eivät  ole  peräisin 
maapallolta.  Paikallisen  geofysikaalisen  laboratorion  päällikkö  Genrih  Silanov 
kertoo  jäljittäneensä  laskeutumispaikan  biotutkan  avulla. 

Tapauksesta  kertovissa  uutisissa  on  useita  epäilyttäviä  piirteitä.  Alunperin 
ufon  havaitsijoina  oli  joukko  lapsia.  Vasta  myöhemmin,  tapahtuman  jo  saatua 
huomattavaa  mainetta,  alkoivat  myös  vanhemmat  kertoa  omia  versioitaan.  Pai¬ 
kalle  saapuneet  tutkijat  ovat  saaneet  kokea,  etteivät  vanhemmat  anna  heidän 
haastatella  lapsia. 

Komsomolskaja  Pravda  on  julkaissut  kuvan  pallomaisesta  ufosta.  Kuva  jul¬ 
kaistiin  myös  Helsingin  Sanomissa  13.10.  Kuvatekstin  mukaan  kuva  on  otettu 
heinäkuussa.  Kuitenkin  se  näyttää  esittävän  hiihtävää  henkilöä!  Hiihtäjän  ta¬ 
kana  näkyy  pyöreä  kiekko,  jonka  alkuperää  suttuisesta  kuvasta  on  mahdoton 
päätellä.  Se  voisi  hyvin  olla  vaikkapa  laskeva  Aurinko  tai  kirkkaan  valon  aiheut¬ 
tama  heijastus  kameran  linssissä,  mutta  voisi  se  olla  mitä  tahansa  muutakin. 

Pari  päivää  myöhemmästä  uutisesta  selviää,  millainen  vehje  biotutka  oikein 
on.  Se  on  taivutettu  kupariputken  pätkä,  jota  heilutellaan  kädessä.  Siis  nykyai¬ 
kainen  versio  taikavarvusta. 

Onkohan  nyt  käymässä  niin,  että  glasnostin  seurauksena  neuvostoliittolainen 
lehdistö  omaksuu  myös  kaikki  länsimaisen  tiedotustoiminnan  negatiiviset  omi¬ 
naisuudet? 

Skepsiksen  tiedotuksia 
Skeptikon  vanhat  numerot 


Maksamalla  vuoden  1989  tilausmaksun  saat  kaikki  tämän  vuoden  numerot  (eli 
numerot  2,  3,  4  ja  5).  Toimituksen  työkiireiden  ja  muiden  käytännön  vaikeuk¬ 
sien  vuoksi  niitä  ei  ole  aina  voitu  toimittaa  automaattisesti.  Jos  siis  et  ole  saanut 
kaikkia  sinulle  kuuluvia  lehtiä,  ilmoita  asiasta  päätoimittajalle  vaikkapa  postikor¬ 
tilla.  Jos  olet  huomauttanut  asiasta  jäsenmaksulomakkeella,  asia  on  osaltasi 
kunnossa,  ja  puuttuvat  numerot  tulevat  lähiaikoina. 


Skepsiksen  esitelmäsarja 

Syksyn  viimeiset  esitelmät  on  jouduttu  vaihtamaan  keskenään.  Keskiviikkona 
marraskuun  22.  päivänä  kertoo  Suomen  kiistellyin  teologi  Heikki  Räisänen  van¬ 
hojen  tekstien  tulkinnasta.  Joulukuun  13.  päivänä  puhuu  Nils  Edelman  Atlantis- 
tarusta. 

Keväällä  esitelmäsarja  jatkuu  entiseen  tapaansa,  mutta  ohjelma  on  vielä 
avoin.  Ohjelmasta  ilmoitetaan  myöhemmin  jäsenkirjeellä  tai  seuraavassa  Skep¬ 
tikossa,  mikäli  se  valmistuu  ennen  ensimmäistä  esitelmää. 

Jos  haluat  liittyä  Skepsiksen  jäseneksi,  lähetä  allaoleva  lomake  täytettynä  Skep¬ 
siksen  sihteerille,  jolta  voit  myös  kysellä  lisätietoja  yhdistyksestä  (osoite  löytyy 
sivulta  2). 


Jäsenanomus 

Nimi 

Ammatti  ja  oppiarvo 

Lähiosoite 

Postitoimipaikka 

Puhelin 

Työpaikka 

Lähiosoite 

Postitoimipaikka 

Puhelin 

Kokemus  Skepsiksen  toimialaan  liittyvistä  asioista,  mahdolliset  aihetta  sivuavat 
julkaisut,  jäsenyys  muissa  tieteellisissä  yhdistyksissä,  erityiset  mielenkiinnon  koh¬ 
teet  (käytä  tarvittaessa  erillistä  paperia): 


Hyväksyn  Skepsis-yhdistyksen  säännöissä  määritellyt  tarkoituksen  ja  toimintape¬ 
riaatteet  (kts.  lehden  takakansi)  ja  haluan  liittyä  yhdistyksen  jäseneksi. 

Päiväys 

Allekirjoitus 


Skepsis  on  1987  perustettu  suomalaisten  skeptikkojen  yhdistys.  Skep¬ 
siksen  toimintaperiaatteet  ovat  samantapaiset  kuin  yhdysvaltalaisen 
CSICOPin  (Committee  for  the  Scientific  investigation  of  Claims  of 
the  Paranormal),  mutta  se  toimii  täysin  itsenäisesti  vaikkakin  yhteis¬ 
työssä  CSICOPin  ja  muiden  vastaavien  järjestöjen  kanssa. 

Yhdistyksen  säännöissä  mainitaan  Skepsiksen  tarkoituksesta  ja  pe¬ 
riaatteista  seuraavaa: 

Yhdistyksen  tarkoitus  on: 

-  Edistää  paranormaaleja  ilmiöitä  koskevien  väitteiden  objektiivista 
ja  puolueetonta  tieteellistä  tutkimusta,  ottamatta  näiden  väittei¬ 
den  paikkansapitävyyteen  kantaa  apriorisin,  tutkimusta  edeltävin 
perustein. 

-  Ylläpitää  tällaisesta  tutkimuksesta  kiinnostuneiden  ihmisten  ver¬ 
kostoa  seka  pitää  yhteyttä  vastaavanlaisiin  yhteisöihin  kotimaassa 
ja  ulkomailla. 

-  Julkaista  paranormaaleja  ilmiöitä  koskevia  väitteitä  tutkivia  artik¬ 
keleja  ja  kirjoja  sekä  laatia  tällaisia  väitteitä  sisältävien  julkaisujen 
bibliografioita. 

-  Järjestää  alaan  liittyviä  kokouksia  ja  konferensseja  seka  harjoittaa 
valistus-  ja  tiedotustoimintaa. 

Yhdistys  on  poliittisesti,  aatteellisesti  ja  uskonnollisesti  sitoutumaton. 

Yhdistyksen  hallitus  voi  hyväksyä  anomuksesta  yhdistyksen  jäseneksi 
yksityishenkilöitä  ja  oikeuskelpoisia  yhteisöjä,  jotka  hyväksyvät  edellä 
mainitut  yhdistyksen  periaatteet. 


